5 Pekerjaan Yang Terjejas Teruk Kerana Kepintaran Buatan (AI)

Sebagai penulis Iluminasi, kami sering menceritakan kepada anda tentang kehebatan kepintaran buatan (selepas ini akan dirujuk sebagai AI atau 'artificial intelligence') yang mampu melakukan bermacam perkara melibatkan kiraan komputer dengan kadar segera.

Walaupun ramai mengagumi kemampuan AI, amaran tentang AI yang semakin pintar disebabkan kemampuannya mentafsir dan mengolah data besar sehingga mampu menggantikan hasil tangan manusia tetap perlu dibunyikan; termasuklah oleh kami di sini.

Sejak setahun dua ini kontroversi berkait AI semakin kerap kedengaran, kerana kepintaran buatan ini sudah mula diterima bagi memecah masuk bidang yang asalnya memerlukan kemahiran manusia sepenuhnya.

Agak menakutkan bagaimana AI sudah diterima pakai, sehingga mampu menggantikan lima kerjaya di bawah dengan hasil kerja yang berbaloi dengan bajet semuanya.

Sekiranya anda seorang pelukis - apa yang sedang melanda industri pengkaryaan khususnya seni digital ketika ini pasti menggusarkan anda.

Kemampuan AI menghasilkan karya lukisan sudah halus hasilnya, membolehkan sesiapa saja 'mengeluarkan' karya lukisan digital hanya dengan menaip beberapa ayat sebagai kata kunci panduan. Laman web komuniti artis digital di internet semakin kerap diselubungi kontroversi, khususnya apabila membincangkan berkenaan hak cipta.

Sistem AI memerlukan pengkalan datanya mengkaji dan meneliti jutaan karya sedia ada bagi memudahkannya memahami dan menjana karya baru. Namun keperluan ini dikritik pengkarya sebenar, kerana kebanyakan sistem AI tidak mendapatkan keizinan untuk karya-karya ini digunakan sebagai 'ilham.'

Lebih haru, karya yang dihasilkan oleh AI adalah interpretasi berbeza karya-karya sedia ada yang jelas meniru atau merekabentuk semula. Tetapi dek kerana ketiadaan undang-undang hak cipta yang jelas berkaitan AI, pelukislah yang jadi mangsa.

Kami dah cuba beberapa laman web AI yang mampu menghasilkan penulisan digital berdasarkan kepada input kata kunci. Hasilnya menakutkan kami.

AI untuk penulisan ketika ini mampu menghasilkan penulisan bersifat am yang lebih baik berbanding mana-mana terjemahan Google Translate.

Namun apa yang belum ada adalah 'sentuhan peribadi', elemen yang memberikan karya atau artikel sesuatu identiti. Kami yakin berdasarkan perkembangan yang ada, kelemahan ini dapat diatasi tidak lama lagi.

Apa yang sangat-sangat menakutkan kami, kami takut di masa depan AI sudah mampu menulis artikel berasaskan fakta dengan mudah. Setiap kali kami sebagai penulis hendak menulis, kami perlu merujuk silang sama ada dari laman rujukan di internet dan kadangkala rujukan buku juga.

AI dapat melakukan rujuk silang sekelip mata, kerana data-datanya sudah tersedia.

Seandainya kami memerlukan sehari untuk menulis artikel '5 perkara menarik tentang Malaysia', AI mampu menulisnya tak sampai seminit kerana kemampuannya menarik informasi tak boleh dilawan manusia biasa.

Kisah sedih pereka grafik dibayar murah oleh individu atau syarikat yang berkehendakkan rekaan logo bagi tujuan pembinaan profil korporat, adalah kisah yang kerap kedengaran.

Sedih untuk kami katakan, kisah sebegini mungkin pupus di masa hadapan dek kemampuan AI. Sebuah syarikat kini boleh menggunakan khidmat berbayar AI bagi mereka bentuk logo dan profil syarikat, disiapkan dalam kadar segera dan murah.

Tak perlu lagi syarikat dan pereka bergaduh kerana langgar deadline atau mahukan pembetulan dijalankan. Tengok logo Iluminasi yang kami jana dengan AI di atas.

Berapa lama kami perlu untuk jana ketiga-tiga logo? Tak sampai 2 minit dah siap semuanya. Klik klik klik. Siap tiga.

Sama seperti pelbagai jenis format karya yang mampu dihasilkan AI, seni gubahan muzik juga telah mula diterima dalam industri profesional.

Sekiranya AI jadi semakin pintar, tidak ada lagi keperluan untuk syarikat rakaman menggajikan komposer dan penulis yang berbakat mencipta lagu.

Sebaliknya, lagu boleh dihasilkan dengan mudah, taip saja mesej liriknya dan genre apa , tup tup tup terhasillah sebuah lagu untuk dijual kepada pendengar. Lebih menguntungkan, bayaran royalti tidak lagi perlu dikeluarkan kepada komposer atau penggubah lagu.

Keuntungan 100% akan diterima oleh syarikat rakaman atau mungkin jika perlu dikongsi, akan dikongsi dengan syarikat pengendali AI.

Sekiranya anda tinjau, AI bagi penghasilan lagu sudah mempunyai keupayaan untuk menghasilkan album lengkap tetapi rata-rata vokalnya masih memerlukan khidmat suara manusia.

Di masa depan, tak mustahil penyanyi atau vokalis pun tak lagi diperlukan kerana AI sudah mampu menjana suara mengikut ketetapan. Nak lagu berentak Irama Malaysia, tapi dinyanyikan penyanyi dari luar Malaysia? AI boleh melakukannya.

Dalam tahun 2019, kami telah menerbitkan sebuah artikel berkenaan projek penghasilan pempengaruh atau influencer yang dijana oleh AI.

Jika 3 tahun dahulu prospek itu agak menakutkan, kini situasinya tampak lebih menyeramkan.

Kemampuan AI menjana 'seorang pempengaruh maya' bukan saja terhad kepada penciptaan watak, malahan AI juga mampu merekabentuk kandungan berteraskan identiti seorang pempengaruh popular, yang akan mengakibatkan masyarakat dunia mudah dipesongkan; untuk mengikuti perjalanan karier seseorang yang sebenarnya tiada.

Syarikat pengendali AI sebegini juga boleh menyebarkan apa saja mesej yang mereka suka melalui siaran, tanpa kita sedar kita sebenarnya diperdaya.

Bersandarkan kepada teknologi AI, syarikat pengendali bukan saja mampu 'melahirkan' pempengaruh lengkap serba-serbi berbakat dalam pelbagai bidang, mengacara, menyanyi, berlakon; mampu menggantikan seorang pempengaruh sebenar yang lebih terhad kemampuannya.

Silap-silap ada di antara kita ketika ini sudahpun terjebak mengikuti rutin hidup seorang pempengaruh media sosial, yang sebenarnya hanyalah nilai binari dan angka tetapi diberikan watak ibarat manusia biasa.


Kisah Bagaimana Qatar Menjadi Kaya Dengan Sangat Cepat

Qatar mendapat kemerdekaan daripada United Kingdom pada tahun 1971 dan ketika itu, ia merupakan antara ekonomi termiskin di timur tengah.

Namun sejak tiga dekad yang lalu, Qatar berubah menjadi antara salah sebuah negara dengan ekonomi terkaya di dunia.

Ramai yang percaya bahawa penemuan minyak dan gas asli adalah punca kepada kejayaan ekonomi Qatar.

Fakta ini benar kerana minyak dan gas asli sememangnya memainkan peranan besar dalam mengubah ekonomi Qatar.

Namun memiliki sumber semula jadi sahaja tidak bermakna mereka akan menjadi kaya.

Banyak negara yang dikurniakan dengan sumber alam namun ia tidak membuatkan mereka kaya malah sebaliknya, contoh yang paling mudah adalah Korea Utara dan Venezuela.

Apa yang berbeza dengan Qatar adalah mereka tahu cara untuk menguruskannya dengan begitu efektif.

Untuk beberapa dekad yang lalu, permintaan terhadap minyak dan gas asli meningkat. Hal ini sekaligus memberi manfaat kepada Qatar untuk menjadi ekonomi terkaya di Timur Tengah.

Medan minyak pertama ditemui seawal tahun 1939 iaitu di medan Dukhan, namun ia tidak mengubah Qatar menjadi sebuah negara yang mewah.

Pada tahun 1951, Qatar mengeluarkan 46,500 tong minyak sehari, memberikan hasil $4.2 juta.

Penemuan medan minyak luar pesisir dan pembangunannya oleh Shell membawa kepada peningkatan dalam pengeluaran Qatar kepada 233,000 tong sehari.

Hasil baharu daripada eksport minyak menjadikan keluarga pemerintah semakin kaya dan Qatar memulakan proses pemodenan yang perlahan.

Sekolah pertama negara, hospital, loji kuasa, loji penyahgaraman, dan pertukaran telefon semuanya dibuka pada tahun 1950-an.

Pada tahun 1971, medan gas asli terbesar di dunia, medan South Pars/North Dome Gas-Condensate, ditemui di luar pantai Qatar.

Pengeluaran petroleum masih berjalan tinggi pada masa itu, jadi lapangan yang baharu ditemukan ini tidak dibangunkan lagi.

Permintaan gas asli juga tidaklah begitu tinggi pada ketika itu kerana pada tahun 1970an, gas asli hanya boleh diangkut melalui saluran paip gas.

Qatar juga jauh dari tempat di mana gas asli mendapat permintaan tinggi dan ini adalah satu masalah besar. Jadi tidak lama kemudian, Qatar melupakan medan gas asli besar yang dimiliki ini.

Syeikh Hamad bin Khalifa Al-Thani kemudiannya mengambil takhta dalam rampasan kuasa tanpa pertumpahan darah daripada bapanya Emir Khalifa bin Hamad, semasa beliau berada di Switzerland.

Di bawah kepimpinannya, Qatar sekali lagi mula mengeksploitasi medan gas asli gergasi mereka.

Salah satu langkah pertama Sheikh Hamad ialah mempercepatkan pembangunan lapangan North Dome.

Sheikh Hamad mula melabur dalam teknologi yang jarang dilakukan seperti pencairan yang boleh membawa gas asli dalam bentuk cecair.

Cara ini membolehkan gas asli diangkut menggunakan kapal besar seperti minyak. Tetapi untuk melakukan ini, gas asli perlu disejukkan pada suhu -161 Celcius.

Oleh itu, Qatar melaburkan dengan banyak bagi membangunkan teknologi ini untuk meningkatkan permintaan gas asli mereka dari negara yang terletak jauh.

Dengan ini, Qatar menjadi pengeksport gas asli cecair terbesar di dunia.

Kos pengekstrakan dan pencairan yang ditanggung Qatar adalah termurah berbanding negara lain di dunia, sekaligus membolehkan mereka mengaut keuntungan walaupun dijual pada harga yang rendah.

Kebanyakan gas asli Qatar dieksport ke ekonomi Asia seperti Jepun, Korea Selatan, dan China.

Qatar juga mampu mengeksport gas aslinya ke seluruh dunia, yang menjadikan ekonomi mereka sebagai salah satu yang terhebat di Timur Tengah.

Seperti yang dinyatakan di atas, mempunyai rizab minyak dan gas yang besar tidak menjamin bahawa ekonomi boleh menjadi kaya, seperti Venezuela.

Kebanyakan ekonomi yang kaya dengan minyak membelanjakan wang tersebut dan bukannya menyimpan untuk kemudian hari bagi membina ekonomi mereka.

Tetapi Qatar tahu bahawa hasil minyak sangat tidak menentu, jadi mereka mula menyimpan perolehan yang diterima dari hasil minyak dan melaburkannya di seluruh dunia.

Qatar Investment Authority (QIA) adalah dana yang dilancarkan oleh kerajaan negara ini pada tahun 2005.

Sebagai dana kekayaan negara, ia melaburkan wang yang diterima daripada hasil minyak untuk menjadikan ekonominya lebih berdaya tahan dan mengurangkan pergantungan kepada minyak dalam jangka panjang.

QIA melabur dana di peringkat antarabangsa untuk mempelbagaikan dan mengembangkan aset ekonominya di seluruh dunia seperti hartanah, syarikat awam dan mata wang.

Matlamat QIA adalah untuk menghasilkan pulangan yang baik dan menghapuskan pergantungan kepada minyak dan gas asli.

Ini adalah perbezaan antara Qatar dan ekonomi miskin lain yang dikurniakan dengan sumber asli.

Apabila Ekonomi Qatar menjadi semakin kaya dan berkembang dari segi saiz, pengaruh global Qatar juga semakin meningkat.

Ini membuatkan banyak ekonomi Timur Tengah bimbang seperti Arab Saudi dan Emiriah Arab Bersatu.

Apabila emir baharu mengambil alih kuasa, salah satu matlamat beliau adalah meningkatkan pengaruh global Qatar.

Pada tahun 2003, Arab Saudi meminta Amerika Syarikat untuk membawa tenteranya keluar dari negara mereka.

Qatar melihatkan ini sebagai satu peluang keemasan, lantas memperlihatkan negara mereka sebagai destinasi baharu untuk tentera AS.

Mereka membelanjakan lebih daripada RM4 bilion untuk membina pangkalan tentera yang mana membuatkan Qatar selesa dengan keselamatan negaranya.

Pada tahun 2016, Arab Saudi, Bahrain, Mesir dan Emiriah Arab Bersatu mengenakan sekatan ke atas Qatar kerana dakwaan menyokong organisasi pengganas.

Tetapi sekatan tersebut gagal dalam percubaan mereka untuk memperlahankan pertumbuhan ekonomi Qatar.

Dan dengan Qatar sebagai ekonomi Timur Tengah pertama yang menjadi tuan rumah Piala Dunia FIFA pada 2022, menunjukkan betapa kuatnya kuasa dan kekayaan dimiliki negara ini.

KDNK per kapita Qatar telah meningkat daripada 2,755 pada tahun 1970 kepada 61,276 pada tahun 2021.

Ia adalah salah satu yang tertinggi di dunia iaitu sebanyak 22 kali ganda.


Kenapa Bendera Negara Arab Berwarna Merah, Putih, Hitam dan Hijau?

Masyarat Arab tak kiralah yang duduk di benua Asia ataupun di sebelah Afrika, mempunyai identiti yang mirip walaupun berbeza negaranya.

Salah satu persamaan yang cukup ketara adalah bagaimana majoriti negara Arab mempunyai keselarian dalam merekabentuk bendera negara. Kecuali beberapa negara, majoritinya mengadunkan warna merah, putih dan hitam sebagai asas dengan campuran hijau sebagai warna keempat bendera.

Kenapa persamaan ini wujud dan apakah simboliknya warna-warna itu dengan masyarakat mereka?

Satu peristiwa dalam sejarah masyarakat Arab yang sangat penting, melibatkan era kebangkitan kumpulan nasionalis di kalangan orang Arab bangkit menentang penguasaan kerajaan Uthmaniyah di tanah air mereka.

Peristiwa yang dikenali sebagai 'Revolusi Arab' melibatkan dua buah pihak bertelagah; kumpulan pejuang dikenali sebagai gerakan Hijaz yang bangkit menuntut pembebasan daripada kerajaan Uthmaniyah, pada ketika itu diperintah oleh Sultan Mehmed ke 5 awal abad ke 20.

Kumpulan pemberontak Hijaz disokong kuat kerajaan Britain, yang berjanji akan mengiktiraf kedaulatan sebuah negara baru orang Arab sekiranya gerakan Hijaz berjaya mencapai matlamatnya. Selain Britain, Hijaz juga disokong oleh kerajaan Perancis.

Di pihak kerajaan Uthmaniyah, empayar itu disokong Empayar Jerman dengan bantuan kerajaan kecil Khalifah Rashidi dinamakan sebagai kerajaan Jabal Shammar, ketika itu mentadbir beberapa kawasan sekitar Arab Saudi, Iraq dan Jordan sekarang.

Sebagai simbolik rasmi permulaan penentangan ini, gerakan Hijaz mengisytiharkan penubuhan Kerajaan Hijaz yang bertapak di kawasan Semenanjung Arab dengan Mekah menjadi pusat pentadbiran kerajaan baru itu, pada bulan Jun tahun 1916; menjadi titik tolak bermulanya revolusi masyarakat Arab bangkit atas semangat penyatuan kebangsaan.

Kerajaan Hijaz diketuai seorang pemimpin bernama Hussin bin Ali al-Hashimi, pemimpin kanan yang menjawat jawatan Ketua Kota Mekah sejak tahun 1908.

Seorang yang dihormati kerana keturunannya, Hussin berasal dari suku bani Hashim yang dihormati serta cucu cicit Rasulullah saw. dalam generasi ke 37.

Bertindak sebagai komander perang, penggempuran ke atas kawasan strategik yang ditadbir Uthmaniyah dimulakan Hussin sejak 5 Jun 1916 lagi, menerusi angkatan perang kendalian dua anaknya Ali dan Faisal yang menggempur kota Madinah.

Bagaimanapun cubaan menakluk kota suci itu digagalkan selepas 3 hari bertempur, memaksa Ali dan Faisal berundur.

Pada tanggal 10 Jun 1916 selepas pengisytiharan pembentukan kerajaan Hijaz, mereka mengubah strategi bergerak menyerang beberapa kawasan lebih kecil. Hasil perubahan taktikal ini, beberapa jajahan Uthmaniyah mula dapat mereka kuasai.

Kumpulan-kumpulan gerakan pembebasan lebih kecil yang bekerjasama dengan Hijaz turut melakukan serangan serampang dua mata, menceroboh kawasan pelabuhan-pelabuhan strategik bagi melemahkan pengaruh empayar Uthmaniyah dalam aspek laluan maritim.

Dengan bantuan pesawat pengebom Britain yang menggempur dari udara, bandar pelabuhan utama seperti Rabigh, Yanbu dan Jeddah berjaya dirampas sekitar bulan Julai tahun sama; membolehkan bekalan perang angkatan Hijaz dapat disalur ke lokasi tertentu dengan lebih berkesan.

Projek jalan keretapi kerajaan Hijaz yang terbengkalai selepas hilang kuasa

Selepas siri pertempuran di antara kedua-dua pihak, tentera Uthmaniyah akhirnya gagal menandingi kemampuan tentera Hijaz dengan sokongan kuat Britain; banyak lokasi strategik mereka telah dirampas dan dikuasai lawan.

Faisal berjaya meluaskan pengaruh selepas merampas Aqaba (kini sebuah bandar pelabuhan di Jordan) dengan bantuan Jeneral British bernama Sir Edmund Allenby.

Dengan penaklukan Aqaba, Faisal bertindak menyatukan pelbagai kumpulan pejuang revolusi di bawah satu unit bernama Angkatan Tentera Arab Utara, bagi membolehkan taktik perang lebih jitu dijana.

Angkatan Tentera Arab Utara terus mara dari satu lokasi ke lokasi, tiba ke pusat pentadbiran empayar Uthmaniyah di Damascus dengan bantuan tentera berkuda dari Australia pada 1 Oktober 1918.

Sebulan kemudian akibat risiko tewas, kerajaan Uthmaniyah menawarkan gencatan senjata dan rundingan di atas meja. Kerajaan Hijaz berjaya mencapai matlamat mereka untuk ditubuhkan. Namun perjanjian rasmi di antara Britain dan Perancis yang dimeterai tahun 1919, meminimakan kawasan taklukan Hijaz.

Britain dan Perancis sama-sama berbincang hanya sesama mereka, mengagihkan Iraq, Palestin dan Transjordan (gelaran Jordan ketika dibawah perlindungan Britain) kepada Britain sementara Perancis pula menguasai Syria.

Penyatuan masyarakat Arab di bawah satu panji kepimpinan Hijaz walaupun berjaya berlaku berakhir dengan rasa kurang gembira. Raja Hussin yang ditabalkan sebagai raja kerajaan Hijaz terpaksa berpuas hati dengan jajahan yang lebih kecil saiznya berbanding apa yang dijangka.

Naik ke takhta mentadbir jajahan takluknya, Raja Hussin menyaksikan sendiri jatuhnya kawasan-kawasan jajahan Uthmaniyah ke tangan orang barat. Dia juga bersengketa dengan Britain tatkala Britain merencanakan perpindahan orang Yahudi ke Palestin.

Sedar dirinya telah diperguna, Raja Hussin sedar lama-kelamaan pengaruhnya sudah tiada dek dipermainkan kuasa barat.

Rampasan kuasa yang dilakukan oleh orang Bani Saud ke atas jajahan Hijaz memaksa Raja Hussin dan kerajaannya melarikan diri mencari suaka di mana anak-anaknya memegang kuasa.

Lebih meruntun hati, Britain dan Perancis yang sebelum itu bergelar sahabat hanya melihat saja.

Kerajaan Hijaz hilang penguasaan ke atas lokasi penting kota suci Mekah dan Madinah, sementara Hussin pula dibuang ke Cyprus di mana dia menghabiskan hari-hari tua sebelum meninggal dunia di Amman, Jordan dalam tahun 1931.

Di tengah-tengah semua konflik melibatkan kerajaan Hijaz, terdapat satu simbol yang dijulang sebagai penyatu identiti mereka iaitu bendera Revolusi Arab atau lebih dikenali sebagai bendera Hijaz, menggunakan warna merah, hitam, hijau dan putih.

Direka secara kerjasama oleh pegawai diplomat Britain dengan pemimpin gerakan Hijaz, empat warna yang diadunkan dipilih bagi mewakili makna simbolik masyarakat Arab di sana.

Warna hitam mewakili panji hitam yang diguna kerajaan Islam terdahulu ketika era Rasulullah saw. dan khalifah seterusnya, putih mewakili panji putih era Khalifah Umayyah dan merah mewakili warna Bani Hashim, yang diwarisi susur galur keluarga Hussin.

Warna hijau pula menjadi pelengkap bagi mewakili agama Islam yang dipegang mereka.

Bendera Reolvusi Hijaz yang asal mempunyai bentuk segitiga berwarna merah dengan tiga jalur berwarna hitam, hijau dan putih, disusun mengikut turutan atas ke bawah.

Selepas kerajaan Hijaz naik secara rasmi mentadbir, bendera mereka ditukar kedudukan jalurnya. Warnanya disusun mengikut tertib hitam, putih dan hijau pula sama seperti bendera negara Palestin sekarang.

Simbolik warna itu mula mengalami perubahan selepas tercetusnya Revolusi Mesir pada tahun 1952, yang membawa kepada kejatuhan Raja Farouk I dan pemerintahan monarki di sana.

Insiden itu mencetuskan gerakan liberalisasi Arab, membawa kepada pengenalan panji berwarna merah, putih dan hitam yang menjadi acuan kepada beberapa simbol baru termasuklah bendera negara Mesir sekarang.

Oleh sebab itulah di kalangan negara-negara Arab zaman moden, mana-mana negara yang bangkit semasa Revolusi Arab memilih untuk mengekalkan warna dan rekabentuk mirip bendera gerakan Hijaz sebagai warna rasmi mereka.

Bagi kerajaan Arab Saudi yang naik selepas menjatuhkan kerajaan Hijaz, mereka tidak ada pertalian dengan gerakan revolusi yang dilaksana jadi memilih untuk hanya menggunakan warna hijau sebagai bendera rasmi negara.

Sekiranya selama ini anda tertanya-tanya kenapa bendera Palestin dan negara Arab mirip rekaannya, kami harap artikel ini dapat menjawab persoalan anda.


5 Sepakan Penalti Paling Teruk Dalam Sejarah Bola Sepak

Sepakan penalti adalah antara situasi paling getir dilalui seorang pemain bola sepak, baik yang menendang ataupun penjaga gawang.

Hanya dengan satu sepakan, harapan dirasai satu negara boleh berkecai atau terus bernyawa. Satu sepakan penalti mampu melahirkan wira, juga mampu menjatuhkan mereka yang sudah berusaha.

Dalam sejarah bola sepak peringkat tertinggi baik dalam liga, Piala Eropah atau Piala Dunia, berulang kali nasib kelab atau negara bertanding terkorban akibat satu sepakan.

Berikut adalah lima insiden penalti melibatkan pemain berstatus legenda paling meninggalkan impak dalam sejarah sukan dunia.

Selepas menjadi wira negara mengepalai tonggak serangan Perancis dalam Piala Dunia 1998 dan Piala Eropah 2000 sehingga Perancis bergelar juara berganda, David Trezeguet cukup gah reputasinya.

Masalah dalaman pasukan Perancis mengakibatkan negara itu gagal mempertahankan kejuaraan dalam Piala Dunia edisi 2002.

Walaupun tempatnya dalam kesebelasan utama telah diambil, Trezeguet tetap terpilih untuk menebus kehampaan dalam edisi 2006 di mana Perancis hanya tinggal selangkah, selepas mara ke perlawanan akhir bertemui Itali.

Trezeguet dimasukkan sebagai pemain gantian bagi menambah bisa serangan, namun Perancis berdepan jalan sukar selepas perancang utama mereka Zinedine Zidane diarah keluar padang selepas menyerang pemain pertahanan Itali, Marco Materazzi dengan tandukan tepat di dada.

Insiden pertembungan itu yang terus dikenang antara detik paling unik dalam sejarah Piala Dunia, disudahi dengan menyaksikan Perancis bertahan dengan 10 pemain, berjaya mengheret perlawanan ke sepakan penalti.

Malangnya nasib baik Perancis berakhir setakat itu. Trezeguet yang dilantik menjadi pemain kedua mengambil sepakan, merupakan satu-satunya pemain yang gagal menyempurnakan tanggungjawab.

Dia hanya mampu melihat dari tepi padang Itali bergelar juara dunia. Perancis hanya berpuas hati di tempat kedua.

Terkenal dengan fobia enggan menaiki kapal terbang, penyerang legenda Belanda, Dennis Bergkamp sehingga kini mengakui dia masih terkenang detik sepakan penaltinya diselamatkan penjaga gol Manchester United, Peter Schmeichel.

Dalam era di mana Arsenal dan Manchester United saling bergasak merebut kejuaraan, pertemuan kedua-dua kelab di peringkat separuh akhir Piala FA England menyaksikan Arsenal dihadiahkan sepakan penalti pada minit ke 90 perlawanan ketika keputusan terikat 1-1.

Bergkamp yang berdepan tekanan tinggi gagal menyempurnakan sepakan, membawa perlawanan ke masa tambahan.

Malang bagi Bergkamp dan Arsenal, walaupun bermain dengan kelebihan 1 orang selepas kapten Manchester United, Roy Keane dibuang padang - jaringan gol solo yang diiktiraf antara yang terbaik di dunia oleh pemain sayap Wales, Ryan Giggs menyingkirkan Arsenal daripada perebutan piala.

Manchester United meneruskan momentum memenangi perlawanan akhir Piala FA, mengenepikan cabaran Arsenal sehingga bergelar juara liga dan juga mengecapi kemenangan paling ditagih kelab Eropah, bergelar juara Liga Juara-Juara Eropah dalam musim yang sama.

Ini adalah satu pencapaian unik yang jarang berlaku dalam sejarah sukan dunia. Semuanya berpunca daripada Dennis Bergkamp gagal menyempurnakan sepakan penalti pada minit akhir perlawanan.

Selepas insiden itu, Bergkamp berhenti terus daripada mengambil sepakan penalti.

Mungkin pemain Belanda memang ada badi egagalan sepakan penalti yang akhirnya mencipta juara?

Begitulah juga kisahnya dengan seorang lagi penyerang legenda Belanda, Marco Van Basten ketika berdepan pasukan Denmark dalam kejohanan Piala Eropah 1992.

Perlawanan separuh akhir antara Belanda dan Denmark berkesudahan 2-2 selepas masa tambahan, memaksa pemenang ditentukan menerusi sepakan penalti.

Berada dipuncak prestasi serta bergelar pemain terbaik dunia tahun tersebut, kemampuan Van Basten langsung tidak diragui semasa dia dinamakan pemain kedua perlu mengambil sepakan.

Tidak diketahui apa yang bermain di minda Van Basten, sepakannya mudah dibaca Peter Schmeichel, ketika itu belum dikenali di serata dunia sebagai antara penjaga gol terbaik generasinya.

Van Basten terpaksa menelan rasa pahit menjadi satu-satunya pemain yang sepakannya gagal, mengakibatkan dia dan Belanda pulang awal.

Denmark meneruskan langkah bergaya ke peringkat akhir, mencipta sejarah sebagai juara Piala Eropah dengan membenam Jerman 2-0, dalam kejohanan di mana ramai yang memandang rendah kemampuan mereka sejak mula.

Walaupun anda bukan peminat kelab Liverpool, sebagai seorang peminat sukan bola sepak anda harus akui kemenangan Liverpool ke atas kelab Itali, AC Milan dalam perlawanan akhir Liga Juara-Juara Eropah musim 2005 adalah satu peristiwa yang sangat dramatik.

Ini kerana kemenangan itu hadir selepas tidak ada pihak percaya Liverpool dapat memenangi perlawanan tersebut; bolos seawal minit pertama dan AC Milan mudah mendahului Liverpool 3 gol tanpa balas selepas tamat separuh masa pertama.

Penyokong Liverpool sendiri ketika itu tidak mengharapkan keajaiban berlaku, sebaliknya hanya mahukan Liverpool kalah terhormat dan melawan. Apa yang berlaku seterusnya adalah sesuatu yang tak dijangka.

Liverpool memperkemaskan permainan, menjaringkan 3 gol bagi mengikat perlawanan ke masa tambahan. Dalam masa tambahan, penjaga gol Liverpool dari Poland, Jerzy Dudek menjadi wira selepas banyak menyelamatkan pintu gol kelabnya bolos dan sepakan penalti akhirnya perlu menjadi penentuan.

Dalam sepakan penalti, Liverpool meneruskan momentum mendahului 3-2 sebelum penyepak terakhir AC Milan, Andriy Schevchenko menggalas beban besar menyamakan kedudukan.

Namun Dudek yang sudah melayang ke kanan sempat mengangkat tangan menampar bola tendangan Schevchenko, memberikan kemenangan yang cukup bermakna dalam sejarah bola sepak dunia.

Dalam temuramah beberapa tahun selepas perlawanan itu, Schevchenko mengakui dia dan rakan-rakan sepasukan fobia untuk melihat kembali rakaman perlawanan itu, kerana apa yang dia dan kelabnya lalui nyata susah untuk dilupakan.

Schevchenko juga mengaku dihantui mimpi ngeri dan mudah terjaga dari tidur malam, sehingga menjerit keseorangan.

Bergelar ayam tambatan pasukan bukan satu beban mudah. Apatah lagi seandainya seorang pemain tahu nasib seluruh negara bergantung kepada bahunya.

Roberto Baggio penyerang pasukan kebangsaan Itali memulakan kempen Piala Dunia 1994 dengan bergaya, menjaringkan 5 gol yang membawa Itali ke pentas akhir bertemu Brazil.

Pertemuan dua jagoan dunia ketika itu, Baggio bagi Itali dan Romario dari Brazil merupakan antara pertembungan yang dinanti-nantikan peminat seluruh dunia.

Kedua-dua pasukan mempamerkan aksi seimbang dalam perlawanan, yang berkesudahan seri tanpa jaringan walaupun selepas masa tambahan sehingga memerlukan sepakan penalti menjadi penentuan.

Kedua-dua pasukan gagal menyempurnakan sepakan pertama, sebelum Brazil mendahului 3-2. Ini meletakkan Baggio yang dinamakan sebagai penyepak terakhir, dalam keadaan sukar - wajib menyempurnakan sepakannya.

Jika tidak Brazil akan bergelar juara. Dia gagal menyempurnakan sepakan yang bukan saja meruntuhkan jiwanya bahkan menjadikan Baggio musuh nombor 1 negara.

Penyerang itu dikritik hebat sehingga terpaksa menyembunyikan diri ke sebuah kawasan terpencil di Argentina, dalam usaha melarikan diri daripada pihak media. Walaubagaimanapun, usahanya tetap tidak berhasil selepas kehadirannya di sana dihidu wartawan.

Di Itali pula, kegagalan sepakan Baggio terus diberikan publisiti sehinggakan kediamannya di Itali dikerumuni orang awam dan wartawan yang mahu mendapatkan penjelasan - "kenapa? Apa yang berlaku? Di mana silapnya?"

Bagi Baggio yang sepanjang hidupnya akan menanggung beban ini sendirian, dia mengakui terus dihantui detik sepakannya tersasar dalam kepalanya.

Lebih menyedihkan menurut Baggio, perkara yang paling sukar dia terima adalah mengalami sendiri bagaimana impian dirinya sejak kecil mahu memacu Itali di pentas Piala Dunia bertukar menjadi mimpi ngeri yang menjatuhkan reputasinya.


Sejarah Baju Ikonik "Hard Rock" Yang Tercipta Tanpa Sengaja

Mungkin kita tidak perasan atau tahu bahawa t-shirt grafik bertulisan "Hard Rock Cafe" merupakan baju tee paling ikonik di dunia. T-Shirt ini dijual sebagai cenderamata bagi pengunjung setiap cafe Hard Rock Cafe yang terdapat di seluruh dunia.

Maka tidak hairanlah individu yang sudah melancong ke banyak negara di dunia menjadikan baju tee  ini sebagai barangan cenderahati yang dikumpul dari setiap cawangan Hard Roc Cafe yang pernah dilawati.

Bagi kebanyakan kita yang tidak tahu, harga baju tee  yang bertulisan Hard Rock Cafe ini juga tidaklah murah. Jadi, baju tee ini juga dianggap sesetengah orang sebagai simbol status kekayaan seseorang yang berkemampuan melawat ke banyak tempat di seluruh dunia.

Persoalannya, dari manakah asal-usulnya idea menjadikan baju tee grafik bertulisan "Hard Rock Cafe" ini menjadi begitu ikonik dan barangan yang dikumpul oleh peminat dari seluruh dunia?

Kisah Hard Rock Cafe bermula pada tahun 1971 apabila warga Amerika Isaac Tigrett dan Peter Morton berasa kecewa dengan kekurangan pilihan burger yang boleh dinikmati mereka semasa tinggal di London.

Mereka mengambil keputusan sendiri untuk membuka restoran gaya Amerika di kedai pengedar Rolls-Royce lama dengan hanya enam bulan dalam pajakan mereka.Tigrett dan Morton tidak tahu apa-apa tentang reka bentuk grafik tetapi mereka pasti akan satu perkara: Mereka mahu logo mereka mempunyai ideantiti Americana yang boleh dikenali.

Ia adalah idea Tigrett untuk mereka bentuk logo mereka mengikut hiasan hud kereta ikonik Chevrolet. Seorang pereka grafik British Alan Aldridge pada asalnya dirangka Aldridge dalam warna merah, putih dan biru yang menyala; dia kemudiannya menukarnya kepada warna mustard dan karat yang kita tahu sekarang ini.

Pada masa kini, bisnes Hard Rock telah berkembang ke pelbagai cabanng bisnes. Syarikat Hard Rock International kini mengendalikan lebih daripada 250 hotel, kafe dan tempat hiburan di 68 negara di seluruh dunia.

Stefano Pandin, Pengurus Besar Hard Rock Cafe Itali dan Naib Presiden Operasi di Eropah, baju tee klasik dengan logo Hard Rock Cafe merupakan salah satu barangan pakaian terlaris di dunia,

Pandin menjelaskan bahawa logo itu direka pada tahun 1974 - tiga tahun selepas Hard Rock Cafe yang asal berhampiran Hyde Park London mula dibuka. Logo tersebut oleh dicipta dan direka bentuk oleh ilustrator dan pereka grafik British Alan Aldridge.

Walaupun namanya mungkin tidak dikenali, Aldridge merupakan individu di belakang beberapa reka bentuk psychedelic yang paling ikonik pada tahun 1960-an dan 70-an, dengan pelanggan terdiri daripada The Beatles hingga Andy Warhol.

Menurutnya lagi, pemilik sebenarnya hanya menugaskan Aldridge untuk mencipta logo untuk menu kafe itu. Baju tee grafik itu dilahirkan secara tidak sengaja apabila pengasas Peter Morton dan Isaac Tigrett membuatnya untuk kelab bola sepak tempatan yang mereka sokong dan memberikan lebihan baju kepada pelanggan.

Baju tee itu mencipta kejayaan serta-merta – tidak lama kemudian, orang ramai mula muncul hanya untuk membeli baju tersebut dan beberapa cenderamata, jadi pasangan it mewujudkan bahagian baharu perniagaan untuk mengendalikan permintaan ramai dengan kawasan runcit khusus dan daftar tunai di restoran.

Apabila empayar Hard Rock berkembang, begitu juga baju tee lagenda Hard Rock ini yang menjadi memori anda berkunjung ke sesuatu cawangan Hard Rock Caffe di seluruh dunia.

Kejayaan T-Shirt Hard Rock Cafe memberi inspirasi kepada restoran di mana-mana sahhaja di seluruh untuk mengambil melakukan penjenamaan mereka dengan serius dan menawarkan pelanggan mereka kemeja-t cenderahati untuk memperingati pengalaman itu.

Hard Rock Cafe telah berkembang sejak baju tee asal ini dicetak pada tahun 1974, menawarkan pelbagai jenis pakaian berjenama, aksesori dan cenderamata lain di lokasi di 75 negara dan dari laman web mereka.

Mereka telah bekerjasama menghasilkan cenderamata dengan jenama atau entiti lain seperti U2 dan KISS, dengan badan amal seperti WhyHunger dan Clara Lionel Foundation, ataupaun dengan jenama pakaian jalanan kecil dari Los Angeles yang dipanggil The Hundreds.

Selepas berpuluh tahun, baju tee Hard Rock Cafe dengan rekabentuk logo asal ini masih bertahan dan boleh didapati di hampir setiap almari dan almari pakaian di seluruh dunia. Malah, setengah daripadanya yang masih dalam keadaan baik masih mempunyai nilai yang tinggi apabila dijual semula.


Berapa Harga Tiket Piala Dunia Qatar 2022?

Bagi peminat bola sepak yang menonton Piala Dunia 2022 di Qatar, harga tiket yang dibayar adalah hampir 40% lebih mahal berbanding edisi terdahulu pada tahun 2018 di Rusia.

Untuk Piala Dunia Rusia 2018, para peminat membayar purata RM1,121 untuk satu tiket, berbanding purata mencecah RM1,501 untuk satu tiket Piala Dunia Qatar.

Malah, tiket untuk edisi kali ini adalah yang termahal bagi sejarah Piala Dunia untuk 20 tahun yang terakhir.

Tiket untuk Piala Dunia Jerman 2006 dianggap sebagai yang paling murah, dengan kos purata sekitar RM525 sahaja.

Purata harga tiket perlawanan final yang berlangsung di Olympiastadion di Berlin adalah RM1,161.

Piala Dunia di Qatar adalah yang termahal dalam sejarahnya, di mana pembinaan enam stadium baharu dan pengubahsuaian lengkap dua arena lain di negara ini dikatakan menelan belanja sekitar RM13.25 bilion.

(Stadium Ikonik Lusail lokasi perlawanan akhir Piala Dunia Qatar 2022)

Harga untuk setiap tiket bagi setiap peringkat perlawanan di Piala Dunia Qatar adalah seperti di bawah:

Jumlah keseluruhan tempat duduk bagi kesemua 64 perlawanan yang berlangsung di 8 buah stadium sekitar Qatar adalah sebanyak 3,523,229.

Jika kesemua tiket ini terjual, purata perolehan Qatar untuk tiket sahaja bagi Piala Dunia kali ini adalah sekitar RM5,288,366,729 atau lebih mudah, RM5.29 bilion.


Tukang Rasa Makanan Haiwan : Kerjaya Dengan Gaji Lumayan

Jika anda seorang yang meminati haiwan peliharaan, pasti banyak belanja perlu anda keluarkan secara bulanan dalam mendapatkan makanan haiwan peliharaan anda.

Dengan kewujudan pelbagai jenama produk yang mempunyai pelbagai jenis rasa dalam resipinya, makanan haiwan peliharaan merupakan satu industri besar yang memang harus diakui agak mengeringkan poket.

Datang dalam pelbagai jenis perisa, pernahkah anda terfikir adakah haiwan peliharaan anda peduli makanan mereka mempunyai rasa tuna segar atau hidangan makanan laut di dalamnya? Persoalan lebih kelakar untuk dibayangkan; siapa sebenarnya yang menentukan rasa makanan haiwan dalam setiap varian?

Kita tahu memang ada individu profesional yang tugasnya menggunakan kemahiran dan deria mereka untuk membantu pengeluar produk, dalam menghasilkan rasa produk yang menepati selera tekak pasaran.

'Food tester' atau tukang rasa makanan mempunyai tanggungjawab mencuba semua variasi produk terlebih dahulu, memberikan maklum balas tentang rasa, tekstur dan penambaikan yang perlu dilakukan sebelum sesuatu produk dikeluarkan secara komersial.

Begitulah juga dengan makanan haiwan. Jangan ingat makanan haiwan akan diuji kepada haiwan semata-mata, sebaliknya manusia yang menjawat jawatan profesional serupa memainkan peranan dalam menentukan kriteria kelulusan setiap makanan haiwan dalam pasaran.

Ini kerana selain daripada memastikan setiap produk yang dikeluarkan menepati keperluan haiwan dalam aspek tekstur dan diet, pengeluar perlu juga memastikan produk yang terhasil sesuai untuk digunakan oleh tuan punya haiwan.

Dalam menilai, selain rasa, bau makanan yang dibangunkan juga perlu selesa dengan deria hidu manusia. Bau yang terlalu menusuk, akan menyebabkan tuan punya haiwan pula loya.

Bagi menilai rasa, hendak tak hendak seorang juruuji perlu memakan dan merasa sendiri terlebih dahulu produk yang ada. Disinilah perlunya pandangan manusia.

Dalam industri, penguji makanan haiwan boleh dibahagikan kepada dua, melibatkan pihak profesional yang tugasnya menyertai proses pembikinan produk makanan haiwan sejak mula bukan saja sebagai tukang rasa bahkan bertindak sebagai penyelidiknya.

Kumpulan kedua pula merangkumi individu yang hanya melibatkan diri sebagai peserta ujian, menawarkan khidmat untuk mencuba makanan yang ingin diperkenalkan dalam sesi ujian dan temuramah secara terkawal.

Ujian biasanya dijalankan dengan dua kaedah. Yang pertama, semua peserta ujian perlu menghidu makanan haiwan yang disediakan, memberikan gred dan penilaian kepada setiap satu sampel yang ada. Ini kerana produk yang akan meninggalkan aroma busuk berpanjangan kepada kediaman selepas dibuka, akan menjejaskan jualan produk itu.

Selepas selesai melakukan penilaian terhadap bau dan aroma, semua peserta akan melakukan ujian rasa.

Dengan menggunakan sudu, setiap peserta biasanya akan menilai tahap kesedapan menu yang disediakan kerana kajian telah menunjukkan - seandainya manusia merasakan sesuatu yang mereka makan itu boleh tahan rasanya, berkemungkinan besar haiwan peliharaan kita seperti anjing dan kucing pun akan merasai nikmatnya.

Majoriti penguji tidaklah akan menelan makanan yang mereka ambil, cukup sekadar merasa dan mengunyahnya sebelum diluahkan semula. Tak salah kalau nak telan, jika dia nak.

Perbezaan di antara dua jenis makanan haiwan yang merangkumi kucing atau anjing, ditentukan oleh beberapa faktor. Secara ringkas, kucing mempunyai deria yang lebih mementingkan tekstur yang sesuai dan anjing pula lebih gemar makanan yang mempunyai bau yang kuat.

Bagaimana pula dengan pelbagai jenis perasa yang ada? Benarkah haiwan peliharaan peduli tentang jenis rasa makanan mereka. Tidak. Ini kerana jika dibandingkan dengan manusia, deria rasa pada lidah anjing dan kucing jauh lebih lemah berbanding kita.

Dengan kekurangan ini, realitinya apa saja jenis perasa yang anda berikan kepada kucing atau anjing anda - haiwan anda akan makan tanpa banyak soal, asalkan tekstur dan aromanya kena dengan selera mereka.

Jadi kenapa perlu ada perasa pada makanan haiwan yang dijual di pasaraya?

Semua perasa yang ada tercetak dalam setiap bungkusan atau tin makanan haiwan, dibuat berdasarkan kepada kecenderungan tabiat membeli anda.

Dengan mengadunkan perasa tertentu ke dalam makanan haiwan, keyakinan pembeli terhadap sesuatu produk akan meningkat seterusnya memudahkan penerimaan berlaku.

Kita sebagai bakal pembeli akan cenderung untuk lebih percaya bahawa anjing atau kucing kita gemar perisa-perisa tertentu, sedangkan realitinya seperti yang kami sebutkan - haiwan peliharaan anda tidak kisah pun sama ada makanan mereka datang dalam perisa tuna, makanan laut atau daging bakar.

Jika anda berminat untuk menjadi tukang rasa makanan haiwan, kerjaya ini memang ada peluang besar menanti anda. Menurut laman SalaryExpert, purata gaji tahunan seorang tukang rasa makanan profesional adalah sekitar RM56,045. Harus kami ingatkan, ini tukang rasa secara am bukan menjurus hanya kepada makanan haiwan.

Dalam negara yang mempunyai penyelidikan makanan haiwan lebih besar seperti Amerika Syarikat, purata gaji yang ditawarkan khas untuk menjadi tukang rasa makanan haiwan adalah jauh lebih tinggi sekitar $39,800 atau RM174,500 setahun.

Memang kerjaya ini merupakan antara kerjaya yang peluangnya ada bagi mereka yang berani mencuba. Namun seseorang itu haruslah membuang rasa geli dan takut untuk mencuba sesuatu hidangan yang aneh...Dalam memastikan anjing dan kucing peliharaan yang ada akan gemarkannya. Meow!


EctoLife: Konsep Rahim Buatan Pertama di Dunia

Proses persenyawaan antara lelaki dan wanita bermula apabila sperma lelaki bertemu dengan ovum wanita di tiub fallopio. Zigot yang sudah sedia tersenyawa itu akan bergerak ke uterus, atau pun juga lebih dikenali sebagai dinding rahim.

Di sini akan berlaku proses penempelan, bermaksud zigot tadi yang sudah menjadi embrio dalam perjalanannya akan menempel dan membesar di dinding rahim tersebut menjadi fetus dan akhirnya menjadi bayi.

Selepas 9 bulan 10 hari, maka lahirlah seorang bayi lelaki di dunia ini. Namun, cara hidup moden sedikit sebanyak mengubah pemikiran manusia dan jangan terkejut ada wanita yang sudah mengandung tidak ingin memiliki anda kerana tidak mahu melalui proses kehamilan yang panjang kerana terlalu sibuk bekerja.

Maka tidak hairanlah statistik dunia menunjukkan penurunan kadar kelahiran di peringkat global.

Ada yang mengambil pendekatan menggunakan "ibu tumpang" walaupun amalan ini adalah HARAM hukumnya disisi agama Islam. Namun, ada satu lagi konsep menarik yang didedahkan baru-baru ini iaitu konsep fasiliti atau kemudahan rahim buatan pertama di dunia.

Pada penghujung 2021, Elon Musk menulis tweet ketakutannya tentang pengakhiran kelahiran manusia. Dalam twwet tersebut, beliau menulis "Kita seharusnya lebih bimbang tentang keruntuhan populasi... Jika tidak ada orang yang mencukupi untuk Bumi, maka pastinya tidak akan mencukupi untuk Marikh," katanya.

Kenyataan Musk membawa penurunan kadar kelahiran dunia ke barisan hadapan kesedaran sosial.

Selama hampir satu abad, kadar kesuburan telah menurun secara global. Hasilnya ialah apa yang digambarkan oleh saintis sebagai "krisis ketidaksuburan di seluruh dunia." Walau bagaimanapun, sesetengah saintis berpendapat solusi terhadap perkara ini adalah "rahim tiruan"

Pada 2017, saintis mencipta "BioBag" yang berfungsi sebagai rahim tiruan, dan mereka menggunakannya untuk membesarkan anak kambing. Kini, satu konsep baharu telah didedahkan menunjukkan bagaimana perkara yang sama boleh dilakukan untuk manusia.

Dalam sebuah rakaman video ang dikeluarkan baru-baru ini, Hashem Al-Ghaili menunjukkan konsep bersalin pada masa hadapan. Secara khusus, beliau mencipta kemudahan rahim buatan bernama Ectolife.

Al-Ghaili berkata beliau berpendapat konsep EctoLife suatu hari nanti boleh menggantikan kelahiran tradisional. Dengan berbuat demikian, beliau berkata masyarakat akhirnya akan dapat memenuhi keperluan ibu bapa yang "penat menunggu maklum balas daripada agennsi anak angkat" dan mereka yang "bimbang tentang komplikasi kehamilan."

Tetapi yang paling penting, beliau berkata EctoLife boleh membenarkan kita menghadapi krisis ketidaksuburan secara berterusan.

Rahim sintetik mungkin terdengar seperti idea sains fiksyen, tetapi ia telah melalui perkembangan yang panjang dalam teknologi pembiakan. Pada 25 Julai 1978, seorang bayi perempuan bernama Louise Brown dilahirkan di Oldham dan Hospital Besar Daerah di Manchester, England.

Apa yang membuatkan kelahirannya unik ialah Louise dikandung dalam cawan petri, dan dia adalah bayi pertama yang dikandung melalui persenyawaan in vitro (IVF). Ibu Louise mengeluarkan telur matang daripada salah satu ovarinya, dan ia digabungkan dengan sperma bapa Louise.

Embrio yang terhasil kemudiannya dipindahkan ke rahim ibu Louise. Sembilan bulan kemudian, Louise dilahirkan. Pasangann ini seterusnya mengandung anak perempuan kedua, Natalie, juga melalui IVF. Pada Mei 1999, Natalie mencipta sejarah apabila dia menjadi bayi IVF pertama yang melahirkan anak sendiri. Pada Disember 2006, Louise mengikutinya, melahirkan seorang bayi lelaki yang sihat.

Hari ini, lebih daripada 8 juta kanak-kanak dikandung melalui IVF setiap tahun.

Video EctoLife di atas menunjukkan bahawa langkah pertama yang mesti diambil oleh bakal ibu bapa ialah menggabungkan telur dan sperma mereka melalui persenyawaan in vitro. Ini akan membolehkan mereka memilih hanya embrio yang berdaya maju dan "genetik unggul."

Al-Ghaili menjelaskan bahawa embrio yang unggul secara genetik adalah terutamanya yang bebas daripada isu genetik yang akan mengakibatkan keguguran. Walau bagaimanapun, beliau menyatakan bahawa proses itu juga boleh digunakan untuk "menyaring kecacatan kelahiran," seperti yang sudah menjadi amalan biasa dalam kebanyakan rawatan IVF.

Menurut Al-Ghaili, kemudahan EctoLife juga dijangka menggunakan kecerdasan buatan (AI) secara meluas, dengan salah satu kegunaannya adalah untuk menyediakan setiap bayi dengan "nutrien tersuai yang disesuaikan dengan keperluan mereka." Satu lagi penggunaan AI dalam konsep EctoLife adalah untuk memantau "ciri fizikal bayi anda dan melaporkan sebarang kemungkinan keabnormalan untuk penyelewengan daripada kehamilan normal."

EctoLife juga boleh membolehkan ibu bapa mengalami apa yang bayi mereka lihat dan dengar melalui penggunaan kamera 360° yang berada di dalam rahim tiruan dan dipasangkan dengan set kepala realiti maya. Kamera ini juga akan menawarkan ibu bapa suapan video berterusan perkembangan bayi mereka, membolehkan ibu bapa memantau kemajuan anak mereka pada telefon pintar mereka.


5 Faedah Insurans Kereta Yang Tak Ramai Perasan Ada

Setiap kali berlaku kecemasan atau kerosakan di atas jalan raya, akan muncul trak tukang tunda menawarkan khidmat bantuan.

Ramai yang dah terkena dengan taktik sebegini, diketuk dengan caj bayaran tarik yang tinggi atau kereta yang ditunda pula dibawa entah ke bengkel milik siapa. Bila nak dibawa balik, rupa-rupanya kereta dah siap dibuka.

Banyak masalah yang dihadapi sebenarnya lebih mudah ditangani sekiranya kita tahu apakah manfaat sebenar yang ada dalam setiap polisi insurans atau takaful perlindungan kenderaan kita.

Berikut adalah 5 faedah yang boleh ada dan ramai tak perasan kewujudannya.

Sekiranya anda berhadapan kemalangan atau kerosakan di jalan raya, pemandu sebenarnya boleh mendapatkan bantuan tunda kereta panel insurans.

Kebanyakan skim menawarkan faedah ini dalam kaedah berbeza-beza. Ada syarikat yang menawarkan pembayaran semula sekiranya kereta anda perlu ditunda oleh pihak ketiga.

Kebanyakan skim pula menawarkan faedah tunda secara percuma, 24 jam sehari bergantung kepada jenis situasi.

Bagi kes kemalangan, tundaan boleh dilakukan agar kenderaan dan pemandu dapat terus ke balai polis bagi melakukan laporan sebelum ke bengkel panel yang telah ditetapkan.

Dalam kes kerosakan yang mengakibatkan kenderaan tidak boleh digerakkan, tundaan boleh dibuat untuk membawa kenderaan anda ke bengkel; sama ada bengkel panel atau bengkel yang anda pilih, asalkan jarak di antara lokasi kejadian dengan bengkel tidak melebihi jarak yang ditetapkan.

Zaman sekarang, kes bateri padam akibat kegagalan memadamkan lampu depan kenderaan sudah berkurangan kerana kewujudan sistem mengingatkan kita tentang lampu menyala.

Kadangkala bila kita tergopoh-gapah, memang boleh berlaku kita terlupa memadamkan lampu baik depan atau bahagian dalam kenderaan, sehinggakan kenderaan tidak lagi boleh dimulakan.

Sekiranya anda berdepan masalah ini, solusinya cuma ada dua. Lakukan permulaan lompat/jumpstart atau ganti bateri. Jangan takut, panel pelindung memang menawarkan bantuan sekiranya anda berhadapan masalah ini.

Juruteknik yang dilantik boleh hadir ke lokasi anda bagi melakukan jumpstart sekiranya anda tiada peralatannya dan boleh juga melakukan pembaikian kecil, sekiranya melibatkan masalah pendawaian kereta.

Bagaimanapun, kebanyakan syarikat menawarkan had masa ketetapan servis ini. Bagi polisi penulis, kehadiran juruteknik untuk membantu hanya percuma untuk 2 jam pertama. Selebihnya akan dikenakan caj kepada kita.

Selain masalah elektrikal, masalah tayar pancit, penggantian tayar dan minyak habis juga ada.

Untuk pemandu yang habis minyak, servis penghantaran minyak adalah percuma. Hanya kos minyaknya anda kena bayar semula.

Kami yakin tak ramai pernah berhadapan masalah kehilangan kunci atau tertinggal kunci dalam kereta.

Sekiranya kejadian berkaitan kunci menimpa anda, pastikan anda hubungi dahulu pengendali perlindungan kenderaan anda.

Semakin banyak syarikat pengendali takaful/insurans menawarkan perkhidmatan perlindungan kunci, sama ada melalui manfaat asas ataupun sebagai manfaat tambahan.

Kebiasaanya perlindungan berkaitan kunci berkait kepada 2 faedah utama. Yang pertama adalah bantuan untuk membuka pintu kenderaan, sekiranya anda tidak ada akses kepada kunci kereta atau tertinggal dalam kereta.

Kedua adalah skim bayaran semula sekiranya anda memerlukan penggantian kunci kereta baru. Kunci kereta zaman sekarang harganya memang boleh gila dibuatnya.

Jika zaman dahulu insurans atau takaful kereta hanya melindungi nilai kenderaan yang dibeli kita, kini banyak syarikat pengendali polisi menawarkan pelan perlindungan diri beserta dalam pakej polisi.

Sekiranya berlaku kemalangan yang mengakibatkan terkorban nyawa pemegang polisi atau pemandu dalam kenderaan yang dilindungi, pampasan perlindungan hayat boleh dituntut waris.

Walaupun nilainya tidaklah setinggi mana, kami yakin amaun yang ada akan tetap dapat membantu waris atau pihak keluarga.

Berdasarkan polisi penulis sekarang, ada perlindungan kemalangan bernilai RM15,000 yang akan dibayar sekiranya malang menimpa. Anda cuba semak polisi anda, mana tahu ada juga.

Pemandu yang dah biasa memandu, bila tak ada kenderaan - memang seakan 'patah kaki' rasanya kan?

Dalam sistem perlindungan kenderaan negara kita, wujud satu polisi yang dinamakan sebagai CART atau 'compensation for assessed repair time', yang bertanggungjawab mewujudkan garis panduan pampasan bagi pemandu ketika berdepan ketiadaan kenderaan akibat pembaikian.

Perlindungan ini biasanya ditawar sebagai manfaat pilihan, membolehkan pemandu dibayar semula semua kos yang dikeluarkan untuk tujuan pergerakan mengikut jumlah hari yang telah ditetapkan secara agregat, sama ada 7, 14 atau 21 hari.

Sekiranya anda perlu menaiki teksi ke tempat kerja setiap hari, kos yang perlu anda keluarkan boleh dituntut semula.

Dalam senario berbeza, sekiranya anda merasakan menyewa kereta lebih memudahkan urusan anda, anda boleh melakukan tuntutan ke atas kos kereta sewa yang telah anda keluarkan.

Ada juga syarikat menawarkan kepada pelanggan kereta gantian untuk diguna selagi kenderaan yang rosak belum benar-benar sedia untuk diguna. Jika ini pilihan anda, perlindungan pampasan CART tidak lagi terpakai kepada anda.


5 Istilah Orang Jepun Yang Dipinjam Masyarakat Dunia

Bahasa Jepun mempunyai sistem pembentukan kata yang unik, sehinggakan kita mampu membezakan secara jelas bahasa itu berbanding bahasa lain yang digunakan negara-negara berjiran mereka.

Pengaruh bahasa Jepun ke atas masyarakat dunia sudah tidak boleh disangkal, ekoran daripada kejayaan eksport produk mereka baik yang bersifat fizikal seperti kenderaan atau alat elektronik, mahupun eksport budaya yang memperkenalkan kita kepada buku manga, siri anime, pengaruh tradisi lama seperti ninja, samurai dan pelbagai lagi yang ada.

Jadi tidak menghairankan seandainya ada istilah-istilah bahasa mereka, dicedok dan dipinjam untuk diadunkan ke dalam bahasa-bahasa berbeza. Termasuklah kita.

Kami yakin tak ramai sedar istilah 'emoji' datangnya daripada istilah bahasa Jepun kan?

Ini kerana ikon-ikon yang merujuk kepada emosi dalam aplikasi perbualan secara digital, diperkenalkan seorang jurutera syarikat telekomunikasi Jepun NTT Docomo bernama Shigetaka Kurita.

Kurita dan pasukannya sekitar lewat dekad 1990-an, membangunkan kaedah bagaimana hendak menyampaikan mesej dalam cara ringkas akibat had maksima askara yang boleh dihantar melalui peranti, yang agak membataskan perbualan.

Dia merekabentuk kumpulan ikon emosi pertama bagi menggantikan teks dengan imej, dilabelkan dengan gabungan istilah Jepun 'eh' (visual) dan 'moji' (watak) membentuk perkataan 'emoji.'

Bagaimanapun harus kami perjelaskan dalam bahasa Melayu, istilah yang betul untuk kegunaan adalah 'emotikon'.

Kita mungkin lebih mengenali istilah 'origami', tetapi dalam bahasa Jepun istilah asalnya disebut sebagai 'orikami.'

'Ori' merujuk kepada perbuatan melipat sesuatu sementara 'kami' pula merujuk kepada kertas.

Walaupun demikian istilah 'origami' yang ditulis menggunakan huruf G lebih diterima sebagai istilah universal seni lipatan ini.

Dalam bahasa Melayu, tidak ada terma yang boleh menggantikan istilah ini dengan mudah. Sekiranya benar-benar ingin di bahasa Melayukan istilah ini, 'origami' boleh diganti dengan istilah 'seni lipatan kertas'.

Dalam zaman moden, sebut kimono kita pasti akan membayangkan pakaian wanita Jepun yang kompleks serta kemas cara pemakaiannya.

Sebenarnya daripada aspek bahasa, kimono bukanlah merujuk kepada sejenis pakaian untuk wanita sahaja, sebaliknya adalah kata nama yang bersifat am.

'Kimono' dalam bahasa Jepun membawa makna 'pakaian' atau 'sesuatu yang dipakai', jadi apa saja bentuk pakaian masyarakat mereka sebenarnya akan digelarkan sebagai kimono, baik wanita atau lelaki yang memakainya.

Bagaimanapun ekoran salah tanggapan kita, kita sering menganggap pakaian tradisional wanita Jepun adalah kimono walhal jika kita cerakinkan istilahnya, 'ki' membawa makna pakai dan 'mono' pula bermaksud benda.

Seperti kimono, ramai orang juga tersalah anggap tentang istilah 'futon' sehinggakan dalam aspek jualan kelengkapan rumah, 'futon' digunapakai sebagai label hamparan atau tilam yang direka mengikut rekaan masyarakat Jepun.

Futon sebenarnya dalam bahasa Jepun adalah istilah am dengan bunyi sama, merujuk kepada apa saja bentuk pelapik, tilam atau hamparan yang digunakan sebagai alas untuk tidur atau duduk.

Dalam bahasa Melayu, penggunaan futon tidak diiktiraf secara rasmi kerana istilah ini tidak didaftarkan ke dalam perbendaharaan kita.

Lagipun kita pun dah banyak istilah yang membawa makna serupa seperti tilam, alas, hampar, gebar pelapik atau yang paling popular....toto. Siapa sini guna toto?

Sehingga kini masih terngiang-ngiang insiden tsunami yang melanda kita satu masa dulu. Menakutkan bukan?

Tsunami adalah antara istilah unik yang dipinjam terus masyarakat dunia dari bahasa Jepun dengan pengekalan sebutan dan makna sama.

'Tsu' dalam istilah Jepun membawa makna pelabuhan sementara 'nami' pula merujuk kepada ombak. Apabila digabungkan kedua-duanya, ia membawa makna ombak yang menghampiri pelabuhan.

Istilah ini mula diamalkan masyarakat dunia bagi merujuk kepada ombak besar, selepas peristiwa gempa bumi berkekuatan 8.5 dalam skala magnitud di Sanriku, Jepun pada bulan Jun tahun 1896.

Dua gegaran yang kuat menghasilkan dua ombak gergasi setinggi 38.2 meter, menghapuskan lebih 9,000 kediaman serta mengorbankan 22,000 nyawa. Peristiwa itu mempopularkan istilah tsunami dan kekal diguna sehingga sekarang.


5 Pemimpin Kerajaan Asia Yang Singkat Memegang Kuasa

Kejatuhan bekas Perdana Menteri Britain, Liz Truss selepas 45 hari memegang tampuk kuasa mencetuskan banyak perbincangan berkenaan hala tuju negara itu.

Walaupun tempoh 45 hari itu kelihatan singkat dan agak memalukan, melayakkan beliau menjadi Perdana Menteri Britain paling singkat dalam sejarah Britain, situasi mirip sebenarnya juga berlaku melibatkan negara-negara lain juga khususnya di benua Asia Tenggara.

Tahukah anda siapakah pemerintah tertinggi kerajaan Asia baik yang menjawat jawatan tertinggi sebagai Perdana Menteri atau Presiden, yang layak dikatakan singkat tempoh pemerintahannya?

Sergino Osmena merupakan presiden Filipina ke 4, mentadbir dekad 1940-an ketika itu bergelar presiden paling tua naik ke jawatan tersebut.

Sumbangan beliau kepada politik Filipina cukup besar, kerana parti yang diasaskan beliau Nacionalista Party merupakan parti yang menggerakkan gerakan tuntutan penubuhan kerajaan sendiri daripada Amerika Syarikat sejak tahun 1902 sehinggalah tahun 1946.

Syarat kemerdekaan yang memerlukan Filipina membenarkan Amerika Syarikat membuka pengkalan di sana, menjadi titik tolak perpecahan politik Osmena bersama rakannya Manuel L. Quezon. Bagaimanapun kehadiran tentera Jepun memaksa Quezon dan Ospena melarikan diri ke Australia, menunggu agar tuntutan mereka dapat diteruskan.

Selepas berakhirnya era penjajahan Jepun, Quezon mula bertindak sebagai presiden, berjaya mengembalikan sepenuhnya kuasa pentadbiran ke tangan orang tempatan.  Dia meninggal dunia dalam kuasa pada tahun 1944. Ospena yang ketika itu bertindak sebagai Timbalan naik menggantikan Quezeon.

Bagaimanapun Ospena gagal bertahan lama, selepas tewas kepada Manuel Acuna Roxas.

Roxas bertindak berpecah keluar Nacionalista Party, menubuhkan sayap baru yang dinamakan Liberal Party. Kemenangan Roxas banyak dibantu pengaruh kerajaan Amerika Syarikat, disebabkan oleh pandangan Ospena yang kurang memihak kepada mereka.

Ospena tewas dalam pilihanraya presiden bagi memilih presiden pertama Filipina pasca zaman kolonial Amerika Syarikat, mendapat 45.72% jumlah undian. Dia meletakkan jawatan sebagai Presiden Filipina paling singkat dalam sejarah, memegang kuasa selama 1 tahun dan 300 hari sahaja.

Rakyat Indonesia telah menyaksikan dua orang presiden republik itu memegang kuasa dalam tempoh yang sangat panjang.

Sukarno kekal dalam kuasa dari tahun 1945 sehingga 1967. Pengganti beliau Suharto kekal lebih lama, bermula dari tahun 1967 sehinggalah tahun 1998. Selepas Presiden Suharto meletak jawatan, politik Indonesia bergolak dalam situasi kurang stabil.

B.J. Habibie yang sebelum itu bergelar Timbalan Presiden naik menggantikan Suhart, gagal mengawal perang saudara dalam parti sendiri, memaksa Habibie melepaskan kuasa kepada Abdurrahman Wahid.

Mempunyai reputasi tinggi dalam gerakan ulama', pemimpin yang terkenal dengan nama gelaran Gus Dur ini bagaimanapun melakukan banyak keputusan yang kontroversi, khasnya dalam isu hubungan dengan Israel, perlantikan kepimpinan tertinggi tentera dan juga lantikan dalam kabinet sendiri.

Usaha untuk mempertahankan kuasa melalui pengisytiharan dekri bagi membubarkan dewan perwakilan dan dewan legislatif Indonesia digagalkan seteru yang bersatu, Abdurrahman terpaksa melepaskan kuasa yang dipegang hanya selama 1 tahun 276 hari.

Dalam tempoh tak sampai lima tahun, negara kita telah menyaksikan 4 orang Perdana Menteri naik turun silih berganti dalam menguasai tampuk kuasa.

Ketidakstabilan ini bermula selepas kejatuhan kerajaan Barisan Nasional yang berlaku dalam tahun 2018, yang menyaksikan PM ke 4 kita Tun Mahathir naik menjadi sebagai Perdana Menteri ke 6 Malaysia. Bagaimanapun isu peralihan kuasa membawa kepada kejatuhan beliau selepas 1 tahun 291 hari.

Pada ketika itu, Tun Mahathir memegang gelaran PM paling singkat Malaysia.

Walau bagaimanapun, pengganti beliau TS Muhyiddin yang terpaksa menubuhkan kerajaan dalam gabungan yang kurang stabil hanya mampu bertahan 1 tahun 169 hari. Kita ingatkan setakat itu sajalah rekodnya.

Selepas perbincangan di antara gabungan yang sama dilakukan, DS Ismail Sabri Yaakob dilantik sebagai Perdana Menteri Malaysia ke 9.

Dilihat sejak awal hanya memegang jawatan itu untuk sementara, DS Ismail Sabri hilang kuasa selepas gabungan yang disertai beliau hanya mendapat 30 kerusi dalam pilihanraya umum ke 15 negara kita, menjadikan beliau PM Malaysia paling singkat dalam sejarah setakat ini.

Jika lantikan Perdana Menteri dibuat melalui lantikan terus Maharaja, Putera Naruhiko Higashikuni yang naik menjawat jawatan itu pada 17 Ogos sehingga 9 Oktober 1945 layak bergelar PM Jepun paling singkat, hanya mentadbir selama 54 hari.

Namun seandainya kita mengambil kira pemegang jawatan tertinggi kerajaan Jepun paling singkat yang dipilih melalui sistem lantikan berteraskan pilihanraya Parlimen Jepun, Tsutomu Hata adalah individu paling kurang baik nasibnya.

Ekoran pergolakan politik, Morihiro Hosokawa naik sebagai Perdana Menteri Jepun ke 79 pada tahun 1003 selepas berjaya menyatukan gabungan pembangkang untuk membentuk kerajaan.

Bagaimanapun masalah dalam identiti gabungan serta ketiadaan matlamat yang jelas, melahirkan sebuah kerajaan yang tidak stabil asasnya. Hosokawa kekal mentadbir 263 hari sebelum didesak meletak jawatan akibat tuduhan korupsi.

Perletakan jawatan yang dibuat secara mengejut itu memaksa gabungan yang ada berkompromi sesama mereka, melantik Tustomu Hata yang ketika itu menjawat jawatan Menteri Luar Negara sebagai pengganti.

Malangnya Hata mencipta rekod apabila tewas dalam pemilihan pucuk pimpinan parti, terpaksa melepaskan kuasa hanya selepas 64 hari mentadbir.

Ekoran tewas, Hata berpecah keluar daripada gabungan yang disertai dengan menubuhkan parti baru namun usahanya selepas itu gagal membawa beliau kembali ke puncak kuasa.

Negara Thailand mempunyai sejarah yang unik, kerana pemimpin tertinggi kerajaan mereka sangat sering bertukar-tukar. Yang menakjubkan, kerajaan mereka juga sering ditukar melalui rampasan kuasa tentera.

Oleh kerana itu dalam sejarah Thailand, wujud ramai pemimpin tertinggi kerajaan yang mentadbir dengan kuasa bersifat sementara selepas kejayaan rampasan kuasa.

Ketidak stabilan kerajaan sudah menjadi satu identiti biasa bagi orang Thailand. Perdana Menteri Thailand ketika ini iaitu Prayut Chan-o-cha, naik menggantikan Prawit Wongsuwan yang mentadbir hanya selama 37 hari.

Anda jangan ingat 37 hari itu adalah satu rekod! Secara rasmi tempoh pentadbiran paling singkat di Thailand adalah ketika Thawi Bunyaket memegang kuasa, yang berlaku pada 31 Ogos 1945.

Thawi naik menjawat itu kerana dia memang sejak mula diberikan tugas untuk memanaskan bangku, bagi membolehkan calon sebenar kegemaran ramai Seni Pramoj naik.

Membentuk kabinet kerajaan ke 12 dalam sejarah Thailand, Thawi Bunyaket meletak jawatan Perdana Menteri selepas 18 hari menang pilihanraya yang sah, bagi memberi laluan kepada orang lain sama ada dia suka atau tidak.


10 Penjaring Gol Sendiri Terbanyak dalam Sejarah Bola Sepak

Peminat sukan bola sepak sudah pasti menginginkan setiap perlawanan yang ditonton berjalan dengan lancar. Bagaimanapun, adakalanya hujan tetap turun di tengah hari walaupun cuaca disangkakan panas hingga ke petang. Situasi yang tidak dijangka seperti jaringan gol sendiri boleh menyebabkan penonton berasa geram dan keliru. Kenapa perkara sebegini boleh terjadi?

Kebiasaannya, jaringan gol sendiri adalah tidak disengajakan. Sama ada berpunca daripada salah faham antara ahli pasukan ataupun hanya sekadar suatu kesilapan 'bodoh' tanpa sebarang alasan. Walaupun kes gol sendiri ini amat jarang berlaku, namun terdapat beberapa orang atlet yang begitu menyerlah dan cemerlang menjaringkan gol sendiri dalam sejarah sukan bola sepak.

Pemain berdarah Jamaica ini dilabel sebagai pemain paling cemerkap apabila berada di hadapan gawang gol sendiri. Tiga daripada gol tersebut adalah semasa dia bermain di barisan pertahanan untuk pasukan Leicester City. Selain itu, dia juga pernah bersama pasukan Chelsea, West Bromwich Albion, Burnley, Huddersfield, Lincoln City, Wycombe Wanderers, Wrexham, Hendon, Colwyn Bay dan Brackley Town.

Bekas Kapten Stoke City ini telah bersama pasukannya selama 14 tahun dalam Liga Perdana dan pernah menjaringkan gol sendiri sebanyak enam kali sepanjang penampilannya bersama the Potters. Namun begitu, dia tetap diingati dan dijulang sebagai pemain terhandal kerana berjaya menjaringkan gol (di gawang pihak lawan) sebanyak 25 mata sebelum mengakhiri kerjayanya bersama pasukan tersebut.

Wes Brown yang berasal dari Manchester, England memulakan kerjayanya dengan pasukan Manchester United. Bersama pasukan popular tersebut, Brown telah menempa nama sebagai salah seorang pemain pertahanan terbaik dan beroleh kejayaan dengan kemenangan lima kali gelaran Liga Perdana serta dua trofi Liga Juara-juara UEFA.

Selama 15 tahun, Brown tidak pernah bermain dengan mana-mana pasukan selain Manchester United. Setelah memilih untuk berpindah ke Sunderland, tiba-tiba dia terpaksa menentang pasukan MU yang seolah-olah telah sebati dengan dirinya itu. Perlawanan pula diadakan di Old Trafford - padang yang menjadi tempat menggelecek bola sejak awal kemunculannya. Sudah tentulah dia menjadi gemuruh dan cuba fokus untuk tidak melakukan sebarang kesilapan.

Brown berjaya mengharungi 45 minit pertama dengan baik. Namun, tarikh keramat 5 November 2011 mungkin akan sentiasa diingati Brown. Dia telah membantu bekas pasukannya dengan menjaringkan gol sendiri. Gol itu pula adalah satu-satunya mata jaringan dalam perlawanan tersebut.

Pasukan lain yang pernah 'dibantu' Brown adalah Southampton, Newcastle United, Liverpool, Everton dan Crystal Palace.

Dikatakan Jonny Evans masih ada harapan untuk mengungguli carta penjaring gol sendiri terbanyak kerana dia adalah salah seorang pemain Liga Perdana yang masih aktif dalam senarai ini. Jaringan gol sendiri terakhirnya adalah pada tahun 2020 ketika pasukannya, Leicester City, menentang Liverpool.

Dalam sejarah Liga Perdana Inggeris, jarang sekali seseorang pemain profesional mendedikasikan kehidupannya bermain bola sepak bersama satu atau dua pasukan sahaja. Apatah lagi jika pemain tersebut pernah menjaringkan gol sendiri sehingga berkali-kali.

Hero pasukan Everton dan Sheffield United ini sememangnya seorang pemain bola yang hebat sehingga pernah membuat penampilan sehingga 40 kali di peringkat antarabangsa. Walau bagaimanapun, Jagielka juga 'hebat' menjaringkan gol sendiri sehingga tujuh kali.

Malah, dia juga pernah menjaringkan gol sendiri di peringkat antarabangsa ketika mewakili England dalam perlawanan menentang Hungary pada tahun 2010. Nasib menyebelahinya apabila England berjaya mengakhiri perlawanan dengan skor 2-1.

Jamie Carragher dilaporkan sebagai pemain paling cemerkap dalam sejarah pasukan Liverpool. Pada tahun 1999, dia telah 'berjaya' menjaringkan sebanyak dua gol sendiri dalam satu perlawanan menentang Manchester United sehingga memberi kemenangan mudah kepada pihak lawan. Menurut Carragher, dia tidak mungkin dapat melupakan sejarah hitam itu yang masih menghantuinya sehingga ke hari ini.

Jamie Carragher mengambil masa yang lama iaitu selama 12 tahun bersama Liverpool untuk mengumpulkan mata tinggi jaringan gol sendiri. Namun, Martin Škrtel lebih masyhur kerana telah menjaringkan 7 gol sendiri dalam masa lima tahun sahaja.

Pada tahun 1980-an, Riccardo Ferri adalah salah seorang pemain bola sepak terbaik dari Itali dan merupakan bintang pasukan Inter Milan. Sepanjang kerjayanya bersama pasukan tersebut, mereka pernah berjaya menjuarai Coppa, Serie A dan UEFA. Bagaimanapun, dia juga merupakan pemain yang paling banyak menjaringkan gol sendiri dalam sejarah bola sepak Serie A.

Franco Baresi hanya pernah bernaung di bawah satu kelab sahaja iaitu AC Milan sepanjang 20 tahun kerjaya sebagai pemain bola sepak profesional di Itali.

Walaupun pernah bergelar kapten selama 15 tahun, digelar Pemain Terbaik AC Milan pada tahun 1999 dan dinobatkan oleh Pele sebagai antara 125 pemain bola sepak terulung dunia dalam sejarah 100 tahun FIFA, Baresi juga telah bertanggungjawab menjaringkan sebanyak lapan gol ke dalam gawang pasukan sendiri.

Rekod malang yang tidak ingin dimiliki oleh mana-mana pemain bola sepak ini sehingga kini masih dipegang oleh Richard Dunne. Dalam 432 penampilannya dalam perlawanan bola sepak, dia telah menjaringkan sebanyak 10 gol sendiri. Selain itu, dia juga berkongsi takhta pemegang rekod terburuk layangan kad merah dalam sejarah Liga Perdana iaitu sebanyak lapan kali.

Antara pasukan yang mendapat gol percuma sumbangan Dunne adalah West Bromwich Albion, Manchester United, Wigan Athletic, Chelsea, Newcastle United, Bolton Wanderers, Blackburn Rovers, Sunderland, Queens Park Rangers dan Liverpool.


6 Tanda Anda Tak Berbakat Dalam Karier Politik

Bidang politik yang penuh tipu muslihat, menarik untuk dianalisis daripada luar pagar.

Kerjaya ini memerlukan seseorang punya sifat yang licik, penuh muslihat dan tipu daya, walaupun dalam dunia nyata dia seorang yang bersih suci akal fikirannya; apatah lagi dalam mengharungi dunia politik Malaysia yang kompleks dan sukar diduga.

Anda berminat nak bentuk karier sebagai seorang ahli politik? Sabar dulu. Nak jadi ahli politik kita kena buang beberapa sikap yang kita ada. Berikut adalah enam sikap yang orang biasa seperti kita selalunya ada, tak melayakkan kita menceburi bidang perebutan kuasa.

Dalam simpati politik, kita boleh bersimpati kepada pihak lain baik yang sama aliran ataupun lawan, asalkan simpati kita kepada dia tak menggugat kedudukan kita.

Rasa simpati juga adalah senjata utama ahli politik mengemudi sokongan ke arah mereka, kerana mereka tahu simpati orang ramai terhadap jatuh bangun perjuangan ahli politik yang 'memperjuangkan' rakyat adalah tulen.

Kita orang biasa memang ikhlas menzahirkan simpati kita dalam situasi sebegini. Ahli politik pula tahu bila mereka perlu menzahirkan rasa simpati, kerana rasa simpati dalam politik perlu dikawal dan diselia.

Simpati adalah alat yang cukup berkuasa membentuk persepsi, asalkan diguna tepat pada masanya.

Jika anda pernah melalui pengalaman menjadi ketua kepada jabatan atau satu-satu bahagian kerja, pasti anda pernah ada rasa kasihan untuk mengarah pekerja bawahan kita.

Kita akan fikir dia pun ada anak bini, suami yang perlu diberikan perhatian berbanding kerja. Serabut nak fikir, akhirnya kita yang buat semua.

Sebagai ahli politik di Malaysia, kita perlu buang rasa segan nak perguna orang dalam memastikan matlamat kita dilaksana.

Kita sebagai rakyat biasa mungkin tengok rombongan kereta Menteri ramai-ramai atas jalan raya membazir, tetapi kalau dah kemudahan itu tersedia dan semuanya disedia demi keselamatan kita...apa salahnya kita guna?

Ada kemudahan helikopter? Buat apa tak guna? Parti ada ramai ahli muda? Apa salahnya diperah kudrat dan tenaga mereka gantung bendera.

Orang biasa mudah rasa bersalah mengerah kudrat orang lain demi kepentingan sendiri. Tetapi bagi ahli politik yang padu, itu satu perkara biasa dan kelebihan-kelebihan ramai penyokong atau petugas ini seharusnya dimanfaatkan sepenuhnya.

Sesiapa yang pernah perlu menyingkirkan orang lain dari kerja akibat masalah disiplin atau masalah kewangan syarikat, pasti tahu betapa susahnya perkara itu nak dilakukan.

Lagilah kalau dia merayu-rayu kita tarik balik keputusan itu dengan bermacam sebab diujarkan. Kita orang biasa tak mampu buat keputusan betul yang menyakitkan.

Nak jadi ahli politik yang baik, seseorang perlu berani buat keputusan sebegini dengan muka selamba tak kiralah dalam hati sebenarnya luruh jantung dan hati.

Keputusan yang sukar dan akan mengecewakan orang lain perlu dilakukan dengan cepat, tepat dan segera - walaupun dia yang ingin dibuang, mungkin sudah lama berjuang bersama kita atau lebih teruk, kawan baik kita.

Apa sifat yang paling dibenci orang ramai apabila bercakap tentang ahli politik di Malaysia?

Majoritinya haram nak mengaku salah dalam satu-satu perkara, walaupun dah kantoi teruk binawenya.Kenapa?

Ini kerana ahli politik tahu sekiranya mereka mengaku salah, kesan dan impak buruk pengakuan itu kepada reputasi mereka adalah jauh lebih besar berbanding buat bodoh saja.

Jika mereka buat bodoh walaupun dah tersalah langkah, bagi saja seminggu dua orang ramai akan mula beralih kepada isu lain dan lupa apa yang dipersoalkan pada mulanya.

Kita pula rasa sebaliknya kan? Kalau ditangkap melakukan kesalahan, kita dididik untuk mengaku salah, terima hukuman dan janji tidak lagi mengulangi kesalahan serupa. Ahli politik Malaysia khususnya selagi boleh spin, dia akan spin dan cuba kembalikan sokongan kepada dia.

Bagi kita orang biasa, kita akan mencari jalan yang tidak menimbulkan banyak isu serta diterima umum. Namun bagi ahli politik, prinsip sebegini tak terpakai.

Khususnya ahli politik yang mengamalkan falsafah matlamat menghalalkan cara, setiap masalah yang timbul boleh diselesaikan dengan pelbagai jenis varian dan variasi langkah berbeza, asalkan dia sanggup mengamalkan sikap yang supra-fleksibel.

Bagi ahli politik, tidak ada gunanya untuk terus cuba mengulangi gerak strategi yang sama setiap kali hanya kerana 'itulah prinsip kita.'

Ada masanya langkah lebih lentur perlu diamal walaupun ideologi kita perlu ditolak ketepi, agar hala tuju kita dapat dibengkok, dilengkung dan diputarkan; asalkan matlamat kita berjaya.

Sekiranya anda pernah bergelumang dengan bidang politik, anda tentu tahu kumpulan yang mudah untuk diperbudakkan adalah orang bawahan yang naif minda politiknya.

Bagi orang bawahan seperti ini, apa saja matlamat dan hala tuju yang ditentukan oleh pihak parti akan dipatuhi dengan akur. Ini kerana sedar tak sedar, setiap parti politik memang menetapkan sifat 'kenaifan' sebagai kewajipan.

Tak percaya? Cuba lihat borang keahlian parti-parti. Majoritinya memerlukan akujanji ahli berikrar akan setia dengan fokus dan hala tuju parti, tanpa boleh dipertikaikan. Itu syarat utama perlu diikuti jika anda hendak berpolitik.

Sekiranya anda suka melawan, keras kepala dan suka mempertikaikan semua keputusan ketua, yakinlah anda memang tak sesuai masuk ke dalam gerak kerja politik.

Orang sebegini akan dilihat sebagai kanser yang boleh merosakkan kesatuan ideologi parti kerana membawa perangai lawan ketua. Lebih baik anda carilah komuniti yang sekepala dengan anda, wujudkan gerakan NGO bebas politik bagi memperjuangkan apa anda minta.

Parti politik hanya boleh berjaya jika majoriti ahli setuju dengan matlamat yang ditetapkan ketua atau jawatankuasa pemimpin parti. Itu konsep asas yang takkan boleh diubah dan sukar diterima ramai orang biasa.


Tiada Bukti Permainan Video Dan Brain-Games Jadikan Anda Lebih Bijak

Jika anda pergi ke bahagian aplikasi permainan di PlayStore mahupun AppStore, anda mungkin sudah biasa terlihat senarai puluhan 'brain games' atau permainan yang dikatakan boleh melatih otak supaya menjadi lebih cerdas.

Malah, ada pembangun perisian yang mendakwa aplikasi atau permainan ciptaan mereka boleh meningkatkan daya ingatan, perhatian dan tumpuan pengguna.

Persoalannya, adakah brain games sebegini sememangnya dapat membantu menjadikan seseorang lebih bijak dan hebat?

Konsepnya sama seperti melakukan senaman. Sekiranya anda membuat senaman squat misalnya setiap hari, anda hanya akan membina otot-otot di bahagian kaki. Senaman itu tidak banyak membantu otot di bahagian lain. Ia juga tidak akan meningkatkan tahap kecergasan tubuh anda secara keseluruhan.

Begitu juga dengan otak. Sesetengah permainan mungkin boleh membantu melatih bagi tujuan tertentu namun ia tidak akan memberi kesan penambahbaikan pada keseluruhan sistem saraf secara amnya.

Menurut seorang ahli sains neuro kognitif, Profesor Michael Thomas dari University London menjelaskan bahawa sememangnya terdapat perubahan yang berlaku dalam otak setiap kali anda menjadi mahir dalam pusingan-pusingan permainan. Walau bagaimanapun, ia hanya akan membuatkan anda lebih cekap menyelesaikan tugasan tertentu sahaja dan tidak akan menjadikan anda seorang cendekiawan.

Terdapat permainan yang membantu kita mengenali dan menghafal bendera negara di dunia, contohnya. Jika anda berusaha dan berlatih bermain dengan gigih, anda mungkin akan berjaya mengingati warna dan rupa setiap bendera. Namun, pada masa yang sama, anda tetap mempunyai masalah mengingati senarai barang keperluan dapur yang perlu dibeli. Jadi, ini membuktikan brain games hanya meningkatkan prestasi anda dalam permainan tersebut sahaja dan bukan dalam hal lain. Kenyataan ini turut dipersetujui oleh Profesor Robert Sternberg dari Cornell University.

Beberapa kajian metasains terkini telah menyimpulkan bahawa tiada bukti yang permainan otak ini dapat membantu mengekalkan fungsi otak bagi orang dewasa pertengahan usia. Kajian-kajian ini juga tidak dapat menentukan sama ada latihan otak dapat mencegah demensia bagi individu yang sudah mempunyai masalah kecil dengan kognisi.

Kualiti penyelidikan berkaitan permainan otak yang ada pada hari ini sebenarnya tidak begitu lengkap dan tidak dapat memberikan satu kesimpulan yang boleh diharapkan. Sebaliknya, penemuan dan bukti yang menghubungkaitkan pendidikan formal dengan tahap kecerdasan adalah jauh lebih kukuh dan boleh dipercayai.

Dr. Nachshon Meiran, seorang pakar sains kognitif dari Ben Gurion University of the Negev menjelaskan terdapat beberapa kontroversi dan percanggahan pendapat dalam bidang kajian yang diceburinya kerana terdapat juga beberapa laporan yang menyatakan permainan untuk otak ini juga adalah berguna sebagai subjek terbitan jurnal sewajarnya.

Salah satu contoh yang menarik perhatian media beberapa tahun lalu adalah kajian mengenai permainan video. Pada tahun 2013, sebuah penyelidikan mendapati bahawa tempoh bermain permainan video selama 12 jam boleh memperbaiki penguasaan bacaan pada kanak-kanak disleksia dengan meningkatkan perhatian visual dan keupayaan untuk mendapatkan maklumat bermakna dari persekitaran.

Hasil kajian tersebut mendapati pembacaan kanak-kanak menjadi lebih pantas tanpa mengorbankan ketepatan bacaan. Bahkan, kumpulan penyelidik tersebut turut melaporkan bahawa permainan video mampu mencegah disleksia sebelum ia berkembang. Pada tahun 2017 pula, mereka menerbitkan penyelidikan yang mempunyai dapatan yang seakan-akan sama dengan kajian terdahulu namun menggunakan kanak-kanak berbahasa Inggeris sebagai subjek kajian.

Walau bagaimanapun, sebelum anda membiarkan anak anda berlama-lama menghadap skrin, anda perlu tahu bahawa kita tidak boleh berpegang kepada penemuan kajian tersebut bulat-bulat. Hal ini demikian kerana kajian tersebut hanya membandingkan kanak-kanak yang bermain video aksi dengan bukan aksi. Justeru, ramai penyelidik lain menyangkal dengan mengatakan kajian itu tidak mempunyai piawaian yang diperlukan dan sepatutnya menguji keberkesanan permainan-permainan ini berbanding rawatan psikoterapi secara bersemuka.

Sehingga ke hari ini, masih belum ada kajian yang benar-benar berkualiti dijalankan ke atas brain games. Kebanyakan penyelidikan yang dibuat hanya menggunakan bilangan subjek yang kecil, generalisasi yang boleh dipersoalkan, pelaporan yang lemah dan kekurangan pengesahsahihan bebas.

Walaupun syarikat-syarikat pengeluar aplikasi dan permainan ini dengan bangga mendakwa produk mereka disokong oleh sains neuro, Prof. Thomas masih ragu-ragu. Menurutnya, dakwaan tersebut hanyalah sekadar muslihat untuk mengaburi mata supaya pelanggan berasa lebih tertarik.

Tidak dinafikan bahawa terdapat juga nilai-nilai berguna daripada brain games seperti memberi rasa pemerkasaan selain mendapat satu kepuasan. Risiko yang membawa kepada bahaya juga adalah rendah. Namun, sekiranya anda meluangkan terlalu banyak masa bermain brain games ini, anda mungkin terlepas peluang untuk membuat aktiviti yang benar-benar boleh membantu meningkatkan kecerdasan otak seperti bersenam, melakukan aktiviti fizikal, menghafaz Al-Quran, membuat kerja sekolah dan sebagainya.

Pendek kata, anda sebenarnya hanya perlu kekal aktif secara mental, fizikal dan sosial untuk menjaga kesihatan otak secara umum. Jangan terlalu berharap pada aplikasi brain games untuk membantu meningkatkan IQ dan menjadikan anda lebih pintar. Main untuk seronok-seronok saja, tiada masalah.


Bahagian Tubuh Manusia Manakah Paling Berkhasiat?

Sedang dalam perjalanan itu, berlaku kegagalan enjin menyebabkan juruterbang perlu mendarat kecemasan di sebuah pulau kecil dan kosong yang hanya dipenuhi pasir.

Selepas beberapa hari menunggu, masih tidak ada bantuan tiba. Bekalan makanan yang ada dari pesawat sudah semakin berkurangan.

Demi memastikan nyawa terjaga, beberapa orang yang senasib ada mencadangkan agar kumpulan yang terselamat mula menjadikan daging penumpang sebagai penyambung nyawa, dengan undian menentukan siapa lauknya.

Bahagian mana agaknya paling berkhasiat, untuk memastikan nyawa anda terpelihara dan mampu selamat pulang hendaknya?

Sejak dahulu, amalan makan daging manusia merupakan satu perbuatan yang menarik minat masyarakat untuk mengetahuinya.

Tetapi sekiranya kita benar-benar ada dalam situasi sedemikian rupa, lebih ramai yang akan muntah jika perlu melakukannya.

Walaupun kita mungkin jijik untuk , memang telah ada kajian berkenaan khasiat daging manusia dijalankan oleh penyelidik; yang bukan saja menentukan bahagian manakah paling 'sihat' untuk anda makan tetapi juga yang mana paling banyak akan memberikan anda tenaga.

Dalam semua kajian berkenaan amalan kanibalisme, sukar untuk menemui satu jawapan kepada satu persoalan; adakah masyarakat yang mengamalkan kanibalisme melakukannya kerana kepercayaan semata-mata atau mereka merasakan ada khasiat pemakanan lalu mengamalkannya?

Sekiranya masyarakat yang mengamalkan tabiat ini melakukannya kerana percaya khasiat yang terkandung dalam tubuh manusia - ada keperluan untuk kita memahami kenapa dalam era moden pun, puak-puak kanibalisme kekal meneruskan tabiat makan sebegini.

Itulah yang cuba dijawab seorang penyelidik dari University of Brighton, United Kingdom, mengenalpasti khasiat yang terkandung dalam tubuh kita mengikut bahagian atau organ yang ada.

Kerana dalam sejarah penyelidikan berkait masyarakat yang mengamal kanibalisme, wujud dua 'sekolah' bagaimana daging manusia diuruskan.

Ada komuniti benar-benar melapah dengan terperinci setiap cebisan daging yang ada untuk hidangan. Sementara satu lagi kumpulan, sekadar melakukan pemotongan di bahagian-bahagian tertentu secara rawak tanpa proses lapah berlaku sempurna.

Disebabkan perubahan syarat etika penyelidikan era sekarang, tidak ada lagi kaedah secara sah dapat digunapakai untuk kita dapat menjawab persoalan nilai sebenar khasiat nutrisi manusia.

Kumpulan penyelidik zaman sekarang perlu bergantung kepada data-data lama yang diperoleh, semasa dunia perubatan masih dibenarkan mengkaji kesemua aspek tubuh manusia (demi sains!) untuk mendapatkan data yang dikehendaki. Situasi sama tidak lagi boleh diamalkan sekarang.

Dengan menggunakan kajian terdahulu yang dibuat berdasarkan tubuh manusia yang telah didermakan untuk kajian, kajian berjaya merumuskan dua bahagian otot iaitu peha dan kulit sebagai bahagian paling tinggi nilai kalorinya, dengan 13,000 dan 10,000. Itu tak mengejutkan.

Sekiranya perlu dimasak sebagai sup, sup tulang rangka manusia mampu menawarkan sehingga 25,000 kalori. Tisu-tisu dalam tubuh kita pula menawarkan sekitar 49,950 kalori sekiranya diperlukan untuk hidangan.

Organ-organ dalaman seperti hati, buah pinggang, otak dan sebagainya hanya mempunyai nilai kalori yang rendah, tidak memadai untuk seseorang bertahan hanya dengan memakannya.

Sementara itu organ yang terlalu rendah khasiatnya merangkumi organ seperti pankreas, limpa dan sudah pastilah gigi manusia, yang hanya 'menawarkan' kira-kira 36 kalori jika dimakan.

Walaupun dapatan yang ditemui hasil kajian sebegini bunyinya melucukan atau menyeramkan anda, kita perlu tahu;

Jika kita benar-benar perlu duduk dalam situasi genting hingga wujud keperluan menjamah daging manusia lain, khasiat yang ada tidak mencukupi jika kita bandingkan dengan makanan yang kita makan.

Hasil dari penyelidikan penyelidik terdahulu, tubuh lelaki secara puratanya menghasilkan kira-kira 30 kg daging, namun hanya mempunyai nilai protein yang rendah serta sekitar 18,000 kalori keseluruhannya.

Seandainya seorang lelaki dijadikan hidangan bagi 60 orang penumpang terkandas, mereka yang menjamah tidak mempunyai kalori yang cukup hanya untuk memenuhkan diet minima mereka.

Ini kerana nilai khasiat tubuh manusia jauh lebih rendah berbanding khasiat yang terkandung dalam haiwan-haiwan lain yang biasanya disembelih untuk dijadikan makanan. Seekor lembu dagingnya mampu menawarkan kira-kira 367,200 kalori, rusa 163.680 kalori dan khinzir 324,000 kalori.

Kajian yang telah berjaya dijalankan turut mendapati tabiat kanibalisme masyarakat dahulu kala, lebih banyak didorong ritual dan kepercayaan masyarakat, berbanding keperluan memenuhi keperluan diet dalam komuniti.

Seandainya anda benar-benar terdampar di pulau dan hanya dengan memakan manusia lain, nasihat kami pastikan anda rebut bahagian peha kerana bahagian tersebut mengandungi sumber khasiat paling tinggi dan mampu mengenyangkan anda lebih lama.Tetapi sekiranya yang terdampar itu ramai jumlahnya, kemungkinan besar yang akan terselamat hanyalah sangat sedikit jumlahnya - kerana ramai perlu dikorbankan untuk dicukupkan bekalan makanan.


Berapa Jumlah Wang Tunai Menang Piala Dunia 2022?

Piala Dunia kali ini yang berlangsung di Qatar adalah Piala Dunia termahal yang pernah dianjurkan dalam sejarah sukan itu.

Pihak tuan rumah dikhabarkan telah membelanjakan RM1.047 trilion, jauh meninggalkan penganjur terdahulu seperti Rusia (RM73.19 bilion), Brazil (RM90.12 bilion), Afrika Selatan (RM32.94 bilion), Jerman (RM22.42 bilion), dan Korea/Jepun (RM32.02 bilion).

Jika dibandingkan, Qatar boleh menganjurkan Piala Dunia sebanyak 47 kali berbanding jumlah perbelanjaan yang dikeluarkan Jerman.

Menteri Kewangan Qatar mengakui mereka membelanjakan RM2.29 bilion setiap minggu untuk bertahun lamanya dalam membangunkan infrastruktur penting.

Bercakap tentang duit, berapakah jumlah wang tunai yang bakal dimenangi oleh pasukan dalam Piala Dunia kali ini?

Jumlah keseluruhan hadiah wang tunai bagi Piala Dunia 2022 adalah sebanyak RM1.97 bilion (USD440 juta).

Dan sudah tentunya juara temasya empat tahun sekali ini bakal membawa pulang jumlah tertinggi iaitu RM192.13 juta (USD42 juta), peningkatan sebanyak RM18.3 juta berbanding penganjuran sebelum ini di Rusia pada tahun 2018.

Angka ini meneruskan trend yang menyaksikan jumlah hadiah meningkat dengan begitu ketara sejak 40 tahun yang lalu.

Untuk memudahkan gambaran, hadiah untuk juara Piala Dunia melebihi USD10 juta (RM45.74) hanya bermula tahun 2006 di mana Itali membawa pulang USD20 juta (RM91.49 juta).

Pada tahun 2002, Brazil menerima kurang daripada separuh hadiah dimenangi Itali itu dan pada tahun 1982, pasukan Itali hanya membawa pulang RM10.06 juta sebagai juara.

Berikut adalah pecahan hadiah wang yang bakal dimenangi di Qatar.

Hanya dengan mengambil bahagian dalam temasya ini, setiap pasukan sudah pasti menerima hadiah wang ini.

Yuran penyertaan yang dibayar untuk Piala Dunia kali ini adalah RM6.86 juta.

Berdasarkan jadual di atas, jumlah yang bakal dibawa pulang oleh pasukan yang berjaya ke peringkat separuh akhir mengatasi jumlah wang yang dimenangi oleh juara Piala Dunia 2006.

FIFA telah mengumumkan jumlah keseluruhan hadiah wang yang bakal dimenangi Piala Dunia Wanita 2023 di Australia dan New Zealand adalah sebanyak RM274.47 juta.

Ini adalah lebih daripada tujuh kali ganda lebih rendah berbanding apa yang akan ditawarkan di Qatar 2022.

Walau bagaimanapun, jumlah itu adalah dua kali ganda berbanding Piala Dunia Wanita 2019, dan empat kali ganda berbanding Piala Dunia Wanita 2015 di Kanada.


5 Pemain Piala Dunia 2022 Dengan Identiti Yang Mengelirukan

Kita di Malaysia semakin kerap menyaksikan pemain-pemain naturalisasi terpilih untuk mewakili pasukan kebangsaan bola sepak negara.

Walaupun secara peribadi penulis masih merasa aneh melihat pemain seperti Mamadou Sumareh dan Guilherme de Paula menyarung jersi Malaysia, konsep ini semakin meluas diamalkan.

Dalam satu kategori berbeza, pemain bukan naturalisasi seperti La'Vere Corbin-Ong dan Matthew Davies yang terpilih kerana memang mempunyai susur galur keturunan di sini juga telah dikenali ramai.

Di kalangan skuad Piala Dunia 2022 pun, ada pemain yang mempunyai identiti yang tampak jauh berbeza identiti peribadi berbanding identiti negara yang diwakilinya disebabkan sukan sudah semakin majmuk, dibantu pergerakan manusia mudah merentas negara dan benua.

Walau bagaimanapun masih tetap seronok untuk kita bincangkan, pemain mana yang menonjol namanya kerana kelainannya berbanding rakan sepasukan senegaranya.

Mempunyai nama yang unik, Sergino Gianni Dest ketika ini mewakili kelab AC Milan sebagai pemain pinjaman daripada kelab asalnya Barcelona.

Anak kepada pasangan berketurunan Surinam yang berbeza warganegara, Dest mewarisi 'kerojakan' identiti kedua ibu bapanya. Ayahnya mempunyai kewarganegaraan Amerika Syarikat dan ibunya pula wanita Belanda. Dest lahir di tanahair ibunya.

Dia pernah dipanggil mewakili Belanda dalam peringkat bawah 17 dan 20 tahun, sebelum mengambil keputusan untuk menjadi pemain senior bersama pasukan kebangsaan Amerika Syarikat.

Keputusan itu dibuat berikutan saranan ayahnya dan juga kepercayaan yang ditunjukkan jurulatih skuad USA, yang berusaha keras mahu memastikan Dest bersama mereka.

Orang kita gemar menggelarkan seseorang Muslim sebagai 'Haji' selepas individu itu pulang dari menunaikan ibadah haji di Mekah.

Jarang penulis temui ada warga Malaysia nama rasminya memang Haji.

Haji Amir Wright adalah penyerang pasukan kebangsaan Amerika Syarikat yang bermain di Turkiye. Lahir di Los Angeles pada tahun 1998, Haji turut mempunyai seorang adik bernama Hanif dalam keluarga yang berakar umbi dari Liberia dan Ghana.

Dia memulakan karier dalam sukan bola sepak bersama kelab LA Galaxy, sebelum berpindah ke Jerman. Wright sejak usia muda telahpun mewakili Amerika Syarikat dalam peringkat usia bawah 15 sehinggalah mula bergelar pemain senior bermula tahun 2022.

Ramai pula pemain Amerika Syarikat dalam senarai ni? Mungkin itulah bukti kejayaan kemajmukan masyarakat yang berjaya diterap di sana.

Salah satu pemain yang menjadi simbol kepada kemajmukan ini, adalah Christian Pulisic; yang turut memegang gelaran 'Captain America' oleh peminat bola sepak negara itu.

Kini bermain dengan kelab Chelsea, Pulisic mempunyai nama keluarga yang nyata berbeza berbanding nama biasa orang Amerika Syarikat kan?

Lahir di Pennsylvania dalam sebuah pekan kecil , Pulisic dianggap pemain terbaik generasi beliau; menerima anugerah pemain muda terbaik dan pemain terbaik Amerika Syarikat bagi tahun 2016 dan 2017. Kedua-dua ibu bapanya Mark dan Kelley Pulisic adalah pemain bola pada peringkat kolej.

Menjadi cucu kepada seorang migran dari Croatia bernama Mate Pulisic, membolehkan Pulisic turut layak memegang dua kewarganegaraan sebagai orang Croatia.

Pernah ditawarkan untuk menganggotai skuad kebangsaan Croatia, Pulisic memilih untuk berbakti bersama skuad Amerika Syarikat dan terpaksa menyaksikan dari kaca televisyen bagaimana Croatia muncul naib johan Piala Dunia 2018.

Satu ke dua dekad sebelum ini, penampilan pemain kulit hitam dengan pasukan kebangsaan negara seperti Sepanyol kurang dapat dilihat.

Lama kelamaan kemajmukan warna kulit mula memecah stigma masyarakat mereka, membolehkan lebih ramai pemain bukan kulit putih dipanggil bermain untuk negara.

Salah seorang pemain yang bernasib baik adalah Nico Williams, pemain kelab Athletic Bilbao dan kini antara tonggak pasukan kebangsaan Sepanyol.

Anak kepada pasangan pelarian perang dari Ghana, kedua ibu-bapanya nekad melarikan diri ke bandar Melila, Sepanyol dengan berjalan kaki semasa mengandungkan abangnya, Inaki.

Pasangan itu diberikan kebenaran untuk membina kehidupan baru di Bilbao, membesarkan dua orang anak yang memilih karier bola sepak tetapi mempunyai hala tuju berbeza.

Inaki Williams, si abang memilih untuk bermain dengan negara asal ibu bapanya Ghana, sementara adiknya Nico memilih Sepanyol - walaupun kedua-duanya memegang kerakyatan Sepanyol yang serupa.

Kita juga rasanya dah tahu di kalangan masyarakat Jepun, wujud komuniti Brazil yang besar jadi orang Jepun dengan nama Brazil tak menghairankan.

Misterinya, kenapa ada seorang pemain kebangsaan Jepun bernama Daniel Schmidt?

Dengan nama penuh Daniel Yuji Yabuki Schmidt, penjaga gawang Jepun ini sebenarnya lahir di Amerika Syarikat, anak kepada pasangan lelaki Jerman dan seorang wanita Jepun. Oleh sebab itu, Schmidt memegang dua kerakyatan berbeza.

Bagaimanapun Schmidt lebih banyak membesar di Jepun, menamatkan pengajian tinggi di sana serta membina karier sebagai pemain bola sepak bersama kelab-kelab di Jepun.

Dia melakukan penampilan pertama bersama Jepun dalam tahun 2018 dan menjadi satu-satunya pemegang nama yang nyata unik dan terlalu berbeza, dalam skuad Piala Dunia 2022 negara matahari terbit itu.


Fahami Pandangan Mazhab Islam Yang Mengharamkan Makanan Laut

Dalam menceritakan perbezaan mazhab yang berbeza pendapat bidang Fiqah mengikut Islam, perbezaan yang ketara kadangkala boleh mewujudkan konflik dalam masyarakat.

Seperti di Malaysia wujud pihak yang sering mempersendakan pegangan kuat kita kepada mazhab Shafie, tetapi membayar zakat dengan menggunakan beras yang tidak selari dengan anjuran Imam besar tersebut.

Salah satu perbezaan terbesar yang jauh lebih ketara perbezaannya, adalah berkaitan tabiat makan makanan laut. Tahukah anda dalam cabang sesetengah aliran Mazhab masyarakat Islam, memang ada pegangan yang melarang orang Muslim makan hasil hidupan laut?

Salah satu polemik yang jarang kedengaran di kalangan masyarakat kita berkait dengan status hidupan laut sebagai bahan makanan.

Mazhab Shafie yang diikuti di Malaysia walaupun mempunyai reputasi sebagai aliran mazhab paling tegas dalam pelbagai aspek kehidupan, mengambil pendekatan sangat mudah dalam perbezaan pendapat berkaitan makanan laut.

Bagi Abu Abdullah Muhammad bin Idris al-Shafie atau lebih dikenali sebagai Imam Shafie, kesemua makhluk yang hidup dalam lautan atau air sepenuhnya kecuali haiwan yang mampu hidup di darat dan juga laut seperti penyu, adalah halal untuk dimakan. Pendapat ini turut dipegang Mazhab Hanbali.

Bagaimanapun, aliran mazhab Hanafi berpegang kepada pendapat yang berbeza berbanding apa yang diikuti kita. Berapa besar perbezaannya?

Sangat jauh berbeza! Sehinggakan ada di kalangan masyarakat dunia yang tidak memahami perbezaan mazhab di kalangan masyarakat Islam, mempunyai tanggapan umat Islam secara keseluruhannya tidak dibenarkan makan hidupan laut.

Bagi mereka yang berpegang kepada pendapat Imam Malik dan Imam Hanafi, wujud beberapa kekangan yang perlu difahami dalam isu ini.

Mazhab Hanafi merupakan aliran paling 'keras' pendapatnya, hanya membenarkan pemakanan ikan sahaja. Sementara semua haiwan lain yang tidak menyerupai ikan seperti sotong, udang dan ketam adalah bahan makanan yang dikategorikan tidak halal, berdasarkan pandangan Imam Hanafi.

Ini kerana menurut pandangan Imam Hanafi, beliau berpegang kepada tafsiran bahawa Rasulullah saw. secara jelas hanya pernah dicatat menyebut tentang ikan dalam hadis-hadis Baginda sebagai makanan, tidak pernah menyebut tentang makhluk lautan atau air lain.

Larangan mazhab Hanafi ini turut meliputi makhluk hidup lain seperti kerang, lala, tiram, kupang dan sebagainya.

Kecuali belut. Pendapat ini turut disokong penemuan sains yang mengkategorikan belut tergolong dalam keluarga ikan, dalam spesis yang dinamakan Anguilliformes.

Dah lama menetap di Malaysia yang berpegang kepada pendapat Imam Shafie, kita tidak terlibat dalam perbincangan berkenaan isu status halal haram makanan laut kerana kita sudah sedia dibolehkan makan kesemuanya, kecuali yang jelas diharamkan.

Tetapi di negara yang mengamalkan mazhab Hanafi secara meluas seperti Turkiye, Mesir, Afghanistan, Kazakhstan, Bangladesh dan juga Pakistan, fatwa yang melarang atau mengharamkan pengambilan makanan laut adalah satu perkara biasa.

Badan utama pewartaan fatwa negara Turkiye iaitu DIYANET perlu mengeluarkan kembali kenyataan peringatan pada bulan Ogos tahun 2021 bagi memperjelaskan kembali fatwa pengharaman pengambilan makanan laut.

Jadi seandainya ada pelancong luar beragama Islam yang datang dari negara yang mengamalkan mazhab Hanafi ke Malaysia, janganlah terkejut pula seandainya mereka menolak ajakan kita untuk makan sup ketam, walaupun kita sama-sama beragama Islam.


Apa Sebenarnya Kuasa Timbalan Perdana Menteri Malaysia?

Datuk Seri Anwar Ibrahim baru sahaja mengumumkan senarai Menteri-menteri yang bakal menerajui kementerian masing-masing untuk tempoh 5 tahun yang akan datang.

Antara jawatan yang hangat diperkatakan ketika ini adalah Timbalan Perdana Menteri (TPM). Namun begitu, ramai sebenarnya yang kurang tahu apa sebenarnya tugas TPM di Malaysia.

Kewujudan jawatan TPM sangat penting bagi kesinambungan kuasa walaupun ia hanya satu jawatan protokol. Ia juga penting bagi penggantian jawatan Perdana Menteri (PM).

Sebagai contoh, kekosongan jawatan PM Tun Abdul Razak yang meninggal dunia pada 14 Januari 1976 digantikan oleh TPM iaitu Tun Hussein Onn sebagai PM ke-3 dengan lancar.

Sehingga kini, jumlah TPM adalah 15 orang, termasuk yang terbaharu dilantik iaitu YAB Dato' Seri Diraja Dr. Ahmad Zahid Hamidi dan Fadillah Yusof pada Disember 2022.

Di Malaysia, jawatan TPM adalah kedua yang tertinggi dalam kerajaan. Hak dan kuasa melantik anggota Jemaah Menteri termasuk TPM adalah kuasa PM.

Jawatan ini tidak terkandung dalam Bab 3 Badan Eksekutif Perkara 43 Jemaah Menteri dalam Perlembagaan Malaysia dan dilantik secara konvensyen sahaja.

Terdapat syarat yang perlu dituruti untuk seseorang itu dilantik jawatan TPM ini, iaitu individu tersebut diwajibkan untuk memegang jawatan Menteri dalam Jemaah Menteri.

Individu yang memegang jawatan ini biasanya bakal PM yang seterusnya dan merupakan Ahli Dewan Rakyat.

Mungkin ramai yang tidak tahu bahawa Ahli Dewan Negara Malaysia juga layak dilantik sebagai Menteri dan juga TPM.

Namun mereka dilihatkan sebagai kurang sesuai dilantik untuk jawatan-jawatan ini adalah kerana tempoh maksimum seseorang individu boleh memegang jawatan Alhi Dewan Negara Malaysia adalah 6 tahun.

Walaupun secara kebiasaannya TPM merupakan pengganti PM, namun ada TPM yang tidak berjaya "naik pangkat" disebabkan oleh pelbagai faktor.

Antaranya adalah Tun Musa Hitam yang merupakan TPM Malaysia ke-5, individu pertama meletakkan jawatan disebabkan tekanan politik.

TPM ke-6 Tun Ghaffar Baba meninggal dunia pada 23 April 2006 manakala TPM ke-7 dan yang paling kontroversi iaitu Datuk Seri Anwar Ibrahim yang dipecat.

Selepas pemecatan ini, Tun Abdullah bin Ahmad Badawi menggantikan tempat Datuk Seri Anwar Ibrahim.

Isteri beliau, Dato Seri Dr. Wan Azizah Wan Ismail juga tidak berjaya "naik pangkat" kerana Kerajaan Pakatan Harapan pimpinan Tun Dr. Mahathir jatuh.

Seperti kebanyakan Jemaah Menteri, TPM juga menerima kemudahan yang telah diperuntukkan untuknya.

Antaranya seperti kediaman rasmi iaitu Sri Satria. Sri Satria dibina setelah pentadbiran Malaysia dipindahkan ke Putrajaya.

Sebelum ini, kediaman rasmi bagi TPM Malaysia ialah Seri Taman.

TPM juga boleh menggunakan pesawat rasmi kerajaan yang digunakan oleh YDPA Agong dan PM Malaysia.

Selain itu, TPM juga diiringi oleh motor pengiring Unit Tindakan Khas ketika perjalanan ke suatu tempat bagi tujuan rasmi.